1 Mose 31 | Biblia Le Internet Dzi | Xexe Yeye Gɔmeɖeɖe\nYakob sí heɖo ta Kanaan (1-18)\nLaban va tu Yakob (19-35)\nYakob bla nu kple Laban (36-55)\n31 Le ɣeyiɣi aɖe megbe la, Yakob se nya siwo gblɔm Laban viwo nɔ be: “Yakob xɔ mía fofo ƒe nuwo katã, eye mía fofo ƒe nuwo dzie wòto ƒo kesinɔnu gbogbo siawo nu ƒu.”+ 2 Ne Yakob kpɔ Laban la, edea dzesii be megakɔa mo ɖe ye abe tsã ene o.+ 3 Mlɔeba Yehowa gblɔ na Yakob be: “Gbugbɔ yi fofowòwo ƒe anyigba dzi kple ƒowòmeawo gbɔ,+ eye manɔ kpli wò.” 4 Eye Yakob ɖo du ɖe Rahel kple Lea be woava gbedzi le yeƒe lãha la gbɔ, 5 eye wògblɔ na wo be: “Mekpɔe be mia fofo megakɔa mo ɖem o;+ gake fofonye ƒe Mawu la li kplim.+ 6 Miawo ŋutɔ mienyae nyuie be, nye ŋusẽ katãe metsɔ subɔ mia fofo.+ 7 Ke mia fofo dze agbagba be yeabam, eye wòtrɔ nye fetu zi ewo sɔŋ, gake Mawu meɖe mɔ nɛ be wòawɔ vɔ̃ ɖe ŋunye o. 8 Ne egblɔ be, ‘Ŋɔtaŋɔtaawoe azu wò fetu’ la, ekema lãha blibo la katã dzia vi siwo le ŋɔtaŋɔta; eye ne egblɔ be, ‘Esiwo ŋu fli le lae azu wò fetu’ la, ekema lãha blibo la katã dzia vi siwo ŋu fli le.+ 9 Ale Mawu nɔa mia fofo ƒe lãha la xɔm tsɔ nɔa nayem. 10 Gbe ɖeka esi lãha la nɔ asi yɔm la, mekpɔ nane le drɔ̃e me, eye kpɔ ɖa, gbɔ̃tsu siwo le asi yɔm gbɔ̃nɔawo la nye esiwo ŋu fli le, esiwo le ŋɔtaŋɔta kple esiwo tso kpɔ.+ 11 Eye Mawu vavã la ƒe dɔla yɔm le drɔ̃ea me be: ‘Yakob!’ Eye metɔ be: ‘Nyee nye esi.’ 12 Eye wògblɔ be: ‘Meɖe kuku, fɔ mo dzi nàkpɔ, àkpɔe be gbɔ̃tsu siwo katã le asi yɔm gbɔ̃nɔawo la nye esiwo ŋu fli le, esiwo le ŋɔtaŋɔta kple esiwo tso kpɔ, elabena mekpɔ nu siwo katã wɔm Laban le ɖe ŋuwò.+ 13 Nyee nye Mawu vavã si ɖe eɖokui fia wò le Betel,+ afi si nèkɔ ami ɖe ŋkuɖodzikpe aɖe dzi le,* eye nèɖe adzɔgbe nam le la.+ Azɔ tso, ʋu le anyigba sia dzi, eye nàtrɔ ayi anyigba si dzi wodzi wò ɖo la dzi.’”+ 14 Eye Rahel kple Lea ɖo eŋu nɛ be: “Ðe domenyinu aɖe gali na mí le mía fofo ƒe mea? 15 Ðe mebu mí amedzrowoe le esi wòtsɔ mí dzra hele ga si wona ɖe mía ta la ɖuɖu dzi oa?+ 16 Kesinɔnu siwo katã Mawu xɔ le mía fofo si la zu míawo ŋutɔwo kple mía viwo tɔ.+ Eya ta wɔ nu sia nu si Mawu gblɔ na wò be nàwɔ la.”+ 17 Eye Yakob tso hekɔ viawo kple srɔ̃awo ɖo kposɔwo dzi;+ 18 eye wòkplɔ eƒe lãha blibo la hetsɔ nunɔamesi siwo katã nu wòƒo ƒu,+ lãha siwo su esi le Padan-Aram la, eye wòdze mɔ ɖo ta fofoa Isak gbɔ le Kanaan-nyigba dzi.+ 19 Ɣemaɣi la, Laban yi fu ko ge na eƒe alẽwo, eye Rahel fi fofoa+ ƒe terafim legbawo.*+ 20 Gakpe ɖe eŋu la, Yakob flu Aramtɔ Laban, elabena meklãe hafi dzo o. 21 Ale wòsi yi ɖatso Tɔsisi*+ la kple nu siwo katã le esi la. Emegbe eɖo ta Gilead tonuto la me.+ 22 Eye le ŋkeke etɔ̃a gbe la, wova gblɔ na Laban be Yakob si. 23 Ale wòkplɔ nɔviawo* kpe ɖe eɖokui ŋu heti eyome ŋkeke adre hafi va tui le Gilead tonuto la me. 24 Eye Mawu va Aramtɔ+ Laban gbɔ le drɔ̃e me le zã me+ gblɔ nɛ be: “Kpɔ nyuie le nu si nàgblɔ na Yakob la ŋuti, eɖanye nyui alo vɔ̃ o.”*+ 25 Eye Laban te ɖe Yakob ŋu, esime Yakob tu eƒe agbadɔ ɖe to la dzi, eye Laban na nɔviawo ƒu asaɖa anyi ɖe Gilead tonuto la me. 26 Eye Laban gblɔ na Yakob be: “Nu kae nye esi nèwɔ? Nu ka tae nèflum hekplɔ vinyenyɔnuawo dzoe abe ame siwo wotsɔ yi ɖe aboyoe ene? 27 Nu ka tae nèflum hesi dzaa, eye mèklãm o? Ne ɖe nèklãm la, anye ne matsɔ aseyetsotso, hadzidzi, axatsɛ kple saŋku ado mɔ wò. 28 Evɔ mèna mɔnukpɔkpɔm be magbugbɔ nu na tɔgbuiyɔvinyewo* kple vinyenyɔnuawo o. Èwɔ bometsinu. 29 Mate ŋu awɔ nu vevi mi hafi, gake fofowò ƒe Mawu la ƒo nu nam etsɔ zã me be, ‘Kpɔ nyuie le nu si nàgblɔ na Yakob la ŋuti, eɖanye nyui alo vɔ̃ o.’+ 30 Ðewohĩ esi nèdi vevie be yeatrɔ ayi fofowò ƒe aƒe me tae nèdzo, ke nu ka tae nèfi nye mawuawo?”+ 31 Yakob ɖo eŋu na Laban be: “Esi mele vɔvɔ̃m tae. Elabena mebu be, ‘Ðewohĩ àxɔ viwònyɔnuawo le asinye sesẽe.’ 32 Ame si gbɔ nàkpɔ wò mawuawo le la, manɔ agbe o. Wò ŋutɔ ka nu siwo le gbɔnye la me le mía nɔviawo ŋkume, eye nàtsɔ nu siwo nye tɔwò.” Ke Yakob menya be Rahel fi wo o. 33 Eye Laban yi Yakob ƒe agbadɔ kple Lea ƒe agbadɔ kpakple kosi eveawo ƒe agbadɔ me,+ ke mekpɔ wo o. Eye wòdo go le Lea ƒe agbadɔ me yi Rahel ƒe agbadɔ me. 34 Ke Rahel tsɔ terafim legba siwo wòtsɔ la de nyɔnuwo ƒe sɔkpaŋukotoku si wodana ɖe kposɔ dzi la me, eye wòbɔbɔ nɔ wo dzi. Eye Laban yi ɖaka agbadɔ blibo la katã me, ke mekpɔ wo o. 35 Eye Rahel gblɔ na fofoa be: “Nye aƒetɔ, mègado dziku le esi nyemate ŋu atsi tsitre le ŋkuwòme o ta o, elabena nu si dzɔna ɖe nyɔnuwo dzi la dzɔ ɖe dzinye.”+ Ale wòdi terafim legba+ siawo ʋuu do kpoe. 36 Eye Yakob do dziku, eye wòhe nya ɖe Laban ŋu. Eye Yakob bia Laban be: “Agɔ kae medze, eye nu vɔ̃ kae mewɔ, si tae nèti yonyeme kple ŋkubiã alea? 37 Fifia esi nèka nye nuwo katã me ɖe, wò aƒemenuwo dometɔ ka ŋue nèke ɖo? Tsɔe da ɖe afi sia, le nɔvinyewo kple nɔviwòwo ŋkume, ne woadrɔ̃e le mí ame evea dome. 38 Le ƒe blaeve siwo menɔ gbɔwò me la, fu mege le wò alẽwo kple wò gbɔ̃wo ƒo kpɔ o,+ eye nyemeɖu agbo aɖeke le wò lãha la me kpɔ o. 39 Nyemetsɔ lã aɖeke si lã lénu aɖe vuvu la vɛ na wò kpɔ o.+ Nye ŋutɔe ɖoa eteƒe. Eɖanye ŋkeke mee wofi lãa loo alo zã mee o, ènana meɖoa eteƒe na wò. 40 Ŋdɔ ɖuam le ŋkeke me, vuvɔ wɔam le zã me, eye alɔ̃ búna ɖe nye ŋkuwo.+ 41 Ƒe blaevee nye esia mele aƒewò me. Mesubɔ wò ƒe wuiene ɖe viwònyɔnu eveawo ta, ƒe ade ɖe wò lãha la ta, eye nètrɔ nye fetu zi ewo sɔŋ.+ 42 Ðe menye fofonye ƒe Mawu+ kple Abraham ƒe Mawu, Ame si Isak vɔ̃na+ lae le dzinye o la, anye ne asi ƒuƒlue nàdo mɔm fifia. Mawu kpɔ nye fukpekpewo kple dɔ siwo metsɔ nye asiwo wɔ kutrikukutɔe, eye esia tae wògbe nya na wò etsɔ zã me ɖo.”+ 43 Eye Laban ɖo eŋu na Yakob be: “Nyɔnuawo la, vinyewoe, ɖeviawo la, tɔgbuiyɔvinyewoe, lãhaa hã, nye lãhae, eye nu sia nu si kpɔm nèle la, nye kple vinyenyɔnuawo tɔe. Nu kae mate ŋu awɔ ame siawo alo wo vi siwo wodzi la egbea? 44 Azɔ va ne nye kpli wò míabla nu, ne wòanye ɖase le mía dome.” 45 Eya ta Yakob tsɔ kpe ɖi ŋkuɖodzikpee.+ 46 Eye Yakob gblɔ na nɔviawo be: “Mifɔ kpewo vɛ!” Eye wofɔ kpewo li kɔe. Emegbe woɖu nu le afi ma le kpekɔ la dzi. 47 Eye Laban yɔe be Yegar-Sahaduta,* ke Yakob ya yɔe be Galed.* 48 Eye Laban gblɔ be: “Kpekɔ siae nye ɖase le nye kpli wò dome egbea.” Esia tae wòna ŋkɔe be Galed,+ 49 kple Gbetakpɔxɔ, elabena egblɔ be: “Yehowa nenɔ nye kpli wò dome ŋu dzɔm ne míeva le teƒe si míegale mía nɔewo kpɔm le o. 50 Ne èwɔ fu vinyenyɔnuawo, eye nèva ɖe nyɔnu bubuwo kpe ɖe vinyenyɔnuawo ŋu la, ɖo ŋku edzi be ne ame aɖeke mekpɔe o hã la, Mawu ame si nye míaƒe ɖasefo la ya akpɔe.” 51 Eye Laban gagblɔ na Yakob be: “Kpekɔ sia kple ŋkuɖodzikpe si meɖi le nye kpli wò dome lae nye esi. 52 Kpekɔ sia nye ɖase, eye ŋkuɖodzikpe la nye nu si le ɖase ɖim,+ be nyemato kpekɔ sia ŋu aho ɖe ŋuwò ava wɔ nu vevi wò o, eye be wò hã màto kpekɔ sia kple ŋkuɖodzikpe sia ŋu ava wɔ nu vevim o. 53 Abraham+ ƒe Mawu, Nahor ƒe Mawu, kple wo fofo ƒe Mawu la, nadrɔ̃e le mía dome.” Eye Yakob tsɔ Ame si fofoa Isak vɔ̃na la ka atam.+ 54 Emegbe Yakob sa vɔ le to la dzi, eye wòkpe nɔviawo be woava ɖu nu. Ale woɖu nu, eye wotsi to la dzi dɔ. 55 Ke Laban fɔ ŋdi kanya, eye wògbugbɔ nu na tɔgbuiyɔviawo*+ kple vianyɔnuawo, eye wòyra wo.+ Emegbe Laban trɔ yi aƒe.+\n^ Alo, “nèsi ami na ŋkuɖodzikpe aɖe le.”\n^ Alo, “eƒe ƒometɔwo.”\n^ Egɔmeɖeɖe tẽe, “Kpɔ nyuie be nàgagblɔ nya vɔ̃ ɖe nya nyui teƒe na Yakob o.”\n^ Egɔmeɖeɖe tẽe, “vinyewo.”\n^ Aramgbe me nya si fia “Ðaseɖiɖikpekɔ.”\n^ Hebrigbe me nya si fia “Ðaseɖiɖikpekɔ.”\n^ Egɔmeɖeɖe tẽe, “viawo.”


1 Korintotɔwo 3 | Biblia Le Internet Dzi | Xexe Yeye Gɔmeɖeɖe (1984)\n3 Eya ta nɔviwo, nyemete ŋu ƒo nu na mi abe gbɔgbɔmemewo ene o, ke boŋ abe ŋutilãmemewo ene, abe vidzĩwo le Kristo me ene. 2 Mena notsi mi mieno, ke menye nuɖuɖu sesẽ o, elabena miesẽ ŋu nyuie ɣemaɣi o. Le nyateƒe me la, miesẽ ŋu nyuie fifia hã o, 3 elabena mieganye ŋutilãmemewo. Elabena esi ŋuʋaʋã kple dzre le mia dome ɖe, menye ŋutilãmemewoe mienye, hele zɔzɔm abe ale si ame bubuwo hã zɔnae ene oa? 4 Elabena ne ame aɖe gblɔ be: “Paulo tɔe menye,” gake ame bubu be: “Apolo tɔe nye ya menye” ɖe, ekema menye ɖekoe miegale abe ame bubuwo ke ene oa? 5 Evɔ ɖe, ame kae Apolo nye? Ɛ̃, ame kae Paulo nye? Subɔla siwo dzi mieto zu xɔsetɔwo ye wonye, abe ale si Aƒetɔ la na ame sia ame ene. 6 Medo nu, Apolo de tsii, gake Mawue na wònɔ tsitsim; 7 ale be ame si do nua la menye naneke o, eye ame si de tsii hã menye naneke o, ke Mawu, ame si nana wòtsina la boŋ ye. 8 Ke ame si doa nu kple ame si dea tsii la le ɖeka, gake ame sia ame axɔ ye ŋutɔ ƒe fetu le ye ŋutɔ ƒe agbagbadzedze nu. 9 Elabena Mawu ƒe hadɔwɔlawo míenye. Miawoe nye Mawu ƒe agble, Mawu ƒe xɔtutu. 10 Le Mawu ƒe amenuveve si wonam nu la, meɖo xɔ gɔme anyi abe xɔtulagã nyanu ene, gake ame bubu le etum ɖe edzi. Gake ame sia ame nelé ŋku ɖe ale si wòle etum ɖe edzii ŋu. 11 Elabena ame aɖeke mate ŋu aɖo gɔmeɖoanyi bubu aɖeke wu esi li xoxo o, si nye Yesu Kristo. 12 Ke ne ame aɖe tsɔ sika, klosalo, kpe xɔasiwo, atinuwo, be, alo gbe tui ɖe gɔmeɖoanyia dzi la, 13 ame sia ame ƒe dɔwɔwɔ ava dze gaglãa, elabena ŋkeke la aɖee ɖe go afia, elabena dzoe woatsɔ aɖee ɖe go afia; eye dzo la ŋutɔ ado dɔ si ƒomevi ame sia ame tɔ nye la kpɔ. 14 Ne ame aɖe ƒe dɔwɔwɔ, si wòtu ɖe edzi, la tsi anyi la, axɔ fetu; 15 ne ame aɖe ƒe dɔwɔwɔ fiã la, ke nu abu nɛ, gake woaɖe eya ŋutɔ ya; ke hã, ne nenemae la, anɔ abe dzo mee woɖee tsoe ene. 16 Ðe mienyae be Mawu ƒe gbedoxɔe mienye, eye be Mawu ƒe gbɔgbɔ la le mia me oa? 17 Ne ame aɖe gblẽ Mawu ƒe gbedoxɔ la dome la, Mawu agblẽ eya hã dome; elabena Mawu ƒe gbedoxɔ la le kɔkɔe, eye miawoe nye gbedoxɔ ma. 18 Ame aɖeke neganɔ eɖokui blem o: Ne mia dometɔ aɖe susu be yenye nunyala le nuɖoanyi sia me la, nezu bometsila, ne wòazu nunyala. 19 Elabena xexe sia ƒe nunya nye bometsitsi le Mawu gbɔ; elabena woŋlɔ ɖi be: “Eléa nunyalawo le woawo ŋutɔwo ƒe ayedzedze me.” 20 Eye wogaŋlɔ ɖi be: “Yehowa nya be nunyalawo ƒe tamebubuwo nye dzodzro.” 21 Eya ta ame aɖeke neganɔ adegbe ƒom le amewo ŋuti o; elabena nuwo katã nye mia tɔ, 22 eɖanye Paulo alo Apolo alo Kefas alo xexea alo agbe alo ku alo nu siwo li fifia alo nu siwo gbɔna la o, nuwo katã nye mia tɔ; 23 ke miawo hã mienye Kristo tɔ; ke Kristo hã nye Mawu tɔ.


Biblica® Se aɖeke mebla Biblia zazã o Agbenya La™ Yakobo 2\n1 Nɔvinye lɔlɔ̃awo, abe ame si xɔ míaƒe ŋutikɔkɔe ƒe Aƒetɔ, Yesu Kristo dzi se ene la, migakpɔ ame ŋkume o. 2 Mítsɔe be ame aɖe va míaƒe ƒuƒoƒe, eye wòde sikasigɛ nyuitɔ, heta avɔ xɔasi, eye ame dahe si do awu vuvu hã ge ɖe sɔlemexɔa me. 3 Ne mietsɔ bubu tɔxɛ na ame si do awu xɔasi hegblɔ nɛ be, “Va nɔ teƒe nyui sia,” gake miegblɔ na ame dahe la be, “Wò ya nɔ tsitre ɖe afi ma” alo “Nɔ anyigba le nye afɔ nu” la, 4 ɖe miede vovototo ameawo me le mia dome, eye miezu ʋɔnudrɔ̃la siwo me susu vɔ̃ɖiwo le o mahã?\n5 Nɔvinye lɔlɔ̃awo, miɖo tom: Ɖe Mawu metia ame siwo xexemetɔwo buna be wonye ame dahewo la be woanye kesinɔtɔwo le xɔse me, eye be woanyi fiaɖuƒe si ŋugbe wòdo na ame siwo lɔ̃nɛ la ƒe dome o mahã? 6 Ke miawo la, miedoa vlo ame dahewo. Ɖe menye kesinɔtɔwoe le mia bam oa? Alo menye woawo kee hea mi yia ʋɔnudrɔ̃ƒewo o mahã? 7 Ɖe menye woawoe le ɖi ƒom ame si ŋu bubuŋkɔ le, ame si tɔ mienye la oa?\n8 Ne mielé sedede si le mawunya me, esi gblɔ be, “Lɔ̃ hawòvi abe wò ŋutɔ ɖokuiwò ene” ɖe asi la, miele nu dzɔdzɔetɔ wɔm. 9 Ke ne miele ame ŋkume kpɔm la, miewɔ nu vɔ̃, eye se la bu fɔ mi be mienye sedzidalawo.\n10 Ame si wɔa Mawu ƒe sewo katã dzi, gake wòda le ɖeka pɛ dzi la, eda le wo katã dzi, 11 elabena ame si de se be, “Mègawɔ ahasi o” la, eya kee de se be, “Mègawu ame o.” Eya ta ne mèwɔ ahasi o, gake nèwu ame la, ènye sedzidala. 12 Miaƒe nuƒo kple agbenɔnɔ naɖee fia be wole ʋɔnu drɔ̃ ge mi kple se si naa ablɔɖe. 13 Elabena ʋɔnudɔdrɔ̃ si me nublanuikpɔkpɔ mele o la woatsɔ na ame si mekpɔa nublanui o. Nublanuikpɔkpɔ ɖua ʋɔnudɔdrɔ̃ dzi.\n14 Nɔvinye lɔlɔ̃awo, viɖe ka wòanye ne ame aɖe gblɔ be xɔse le ye si, evɔ la, dɔwɔwɔ mekpe ɖe eŋu o? Ɖe xɔse sia tɔgbi ate ŋu aɖeea? 15 Mítsɔe be nɔviŋutsu alo nɔvinyɔnu aɖe li, esi si avɔ kple gbe sia gbe ƒe nuɖuɖu mele o. 16 Ne mia dometɔ aɖe agblɔ nɛ be, “Heyi le ŋutifafa me, naƒu dzo, eye nàɖi ƒo nyuie,” evɔ mehewɔ naneke le eƒe ŋutilãmehiahiãwo ŋuti o la, viɖe kae wònye? 17 Nenema kee nye xɔse ŋutɔ hã. Ne dɔwɔwɔ mekpe ɖe eŋu o la, enye nu kuku.\n18 Ke ame aɖe agblɔ dzideƒotɔe be, “Wò la, xɔse le asiwò, ke nye la, dɔwɔwɔwo le asinye.” Fia wò xɔse si ŋu dɔwɔwɔwo mekpe ɖo o lam, eye nye hã maɖe nye xɔse afia wò to dɔ siwo mewɔna la me. 19 Èxɔe se be Mawu ɖeka koe li. Enyo, gake gbɔgbɔ vɔ̃wo hã xɔe se nenema, eye wodzona nyanyanya kple vɔvɔ̃.\n20 Wò bometsila, ɖe nèle kakaɖedzi dim hafi anya be xɔse dɔwɔwɔ manɔmee nye xɔse kukua? 21 Ɖe womebu mía tɔgbui Abraham be enye dzɔdzɔetɔ le nu si wòwɔ, esi wòtsɔ via Isak be yeasa vɔe na Mawu oa? 22 Edze ƒãa be xɔse wɔ dɔ kpe ɖe eƒe dɔwɔwɔwo ŋu, ale be eƒe xɔse de blibo to nu si wòwɔ la me. 23 Esia wɔ ɖe mawunya si gblɔ be, “Abraham xɔ Mawu dzi se, eye wobui dzɔdzɔenyenye nɛ” la dzi, eye woyɔe be Mawu xɔlɔ̃. 24 Edze ƒãa be menye ame ƒe xɔse ɖeɖe koe wotsɔna tsoa afia nɛ o, ke boŋ dɔ siwo wòwɔ hã kpena ɖe eŋu.\n25 Nenema ke, ɖe womebu Rahab gbolo la gɔ̃ hã be enye dzɔdzɔetɔ le nu si wòwɔ, esi wòɣla ŋkutsala siwo dze egbɔ, eye wòna woto mɔ bubu dzo oa? 26 Ale si ŋutilã gbɔgbɔmanɔmee nye nu kuku la, nenema ke xɔse dɔwɔwɔ manɔmee hã nye nu kuku.


“Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa.”—Kolosetɔwo 3:13.\nNu si wòfia. Atsu kple asi siwo kpɔ dzidzedze le woƒe ƒomegbenɔnɔ me la srɔ̃a nu tso nu siwo me woto me; ke hã, womeléa dziku ɖi henɔa te ɖe edzi wɔa nu ɖe wo nɔewo ŋu henɔa fɔbuamenya siawo tɔgbi gblɔm ɖe wo nɔewo ŋu o, be “Wò ya, ɣesiaɣi ko nètsia megbe,” alo “Mèsea nu gɔme gbeɖe o.” Srɔ̃tɔ evea siaa xɔe se be ‘bubu wònye be woaɖe kɔ ɖa le dzidada ŋu.’—Lododowo 19:11.\nNu si ta wòle vevie. Mawu ‘lɔ̃a tsɔtsɔke,’ gake amegbetɔwo ya melɔ̃na tsɔna kena ɣesiaɣi o. (Psalmo 86:5) Dzikuléleɖi nyawo gbɔ makpɔmakpɔe wɔnɛ be kuxiwo va doa gã ɖe edzi ale gbegbe be megatea ŋu va nɔa bɔbɔe be woatsɔ ake o. Srɔ̃tɔawo dometɔ ɖe sia ɖe megaɖea eƒe seselelãme gblɔna o—wo dometɔ aɖeke megasea veve ɖe nɔvia nu o. Wo ame evea siaa sena le wo ɖokui me be yewoxaxa le srɔ̃ɖeɖe si me lɔlɔ̃ mele o me.\nTe mɔfiame sia kpɔ. Tsɔ mia kple srɔ̃wò ƒe foto xoxo siwo mieɖe le zɔzɔ do ŋgɔ na srɔ̃ɖeɖe me alo le srɔ̃ɖeɖe megbe teti la nàkpɔ. Dze agbagba nàɖo ŋku dzidzɔ si gbegbe miekpɔ va yi hafi kuxi siwo va xaxa mi ɖo la te mododoɖa la dzi. Emegbe bu srɔ̃wòa ƒe nɔnɔme nyui siwo lé dzi na wò zi gbãtɔ si nèkpɔe la ŋu.\n▪ Nɔnɔme nyui kawoe doa dzidzɔ na wò wu le srɔ̃wò ŋu fifia?\n▪ De ŋugble tso dɔ nyui siwo ale si nàlɔ̃ faa atsɔ vodadawo anɔ kekem geɖe wu ate ŋu awɔ ɖe viwòwo dzi la ŋu.\nTso nya me le nu si nàwɔ ŋu. De ŋugble tso mɔ ɖeka alo eve siwo dzi nàto aƒo asa na nuƒoƒo tso vodada xoxowo ŋu ne masɔmasɔ aɖe va do mo ɖa le mia kple srɔ̃wòa dome la ŋu.\nÐe manyo be nàkafu srɔ̃wòa ɖe nɔnɔme nyui siwo doa dzidzɔ na wò wu le eŋu la ta oa?—Lododowo 31:28, 29.\nBu mɔ aɖewo siwo dzi nàto atsɔ viwòwo ƒe vodadawo anɔ wo kem la ŋu.\nÐe manyo be mia kple viwòwo miadzro tsɔtsɔke ƒe nya sia kpakple ale si vodadawo tsɔtsɔ ke ɖea vi na ƒomea me tɔ ɖe sia ɖe la me oa?—g09 10-E.\nNe ètsɔ ke la, efia be èɖe asi le fe si wonyi le ŋuwò la ŋu. Màgava biae ake o\nƉoe Ɖe Amewo Ɖoe Ɖe Amewo Nu 6lia: Tsɔtsɔke\ng 10/09 axa 8


“Nusianu, si mielɔ̃na bena, amewo nawɔ na mi la, miawo hã miwɔ nenema ke na wo.”—Mateo 7:12.\nYESU KRISTO ye gblɔ nya mawo anye ƒe akpe eve enye esia le eƒe Todzimawunya xɔŋkɔa me. Esi ƒe alafawo va nɔ yiyim la, wogbugbɔ gblɔ nya ma heŋlɔ nu geɖe tso nyagbe ʋɛ mawo ŋu. Le kpɔɖeŋu me, wokafui be “eyae nye nusi koŋ ŋu Ŋɔŋlɔa ƒo nu tsoe” “nusi wòle be Kristotɔ nawɔ na ehavi si woto ɖe eme,” kple “agbenyuinɔnɔ ŋuti gɔmeɖose vevi aɖe.” Wonyae ale gbegbe be woyɔnɛ edziedzi be Sikasedede.\nKe hã menye amesiwo woyɔna be Kristotɔwo dome koe Sikasededea ƒe nyaa tsi o. Yuda kple Buddha subɔsubɔ kpakple Hela xexemenunya katã ɖea agbenyuinɔnɔ ŋuti se sia gɔme ɖe mɔ vovovowo nu. Nusi amesiwo le Ɣedzeƒeʋĩ nya nyuie enye Konfusio, amesi wobuna le Ɣedzeƒe agbalẽnyalagãe kple nufiala la ƒe nya aɖe si wògblɔ. Le The Analects, si nye Konfusio ƒe Four Books (Agbalẽ Eneawo) ƒe etɔ̃lia me la, susu sia dze zi etɔ̃ sɔŋ. Esi Konfusio nɔ biabia siwo eƒe nusrɔ̃viwo biae ŋu ɖom la, egblɔ zi eve be: “Nusi mèdi be woawɔ ɖe ye ŋu o la, mègawɔe ɖe ame bubuwo ŋu o.” Ɣebubuɣi la, esi eƒe sukuvi Zigong gblɔ dadatɔe be “Nusi nyemedi be amewo nawɔ ɖe ŋunye o la, nye hã nyemadi be mawɔe ɖe wo ŋu o” la, nufialaa tsɔ nya sia ɖo eŋu tufafatɔe be, “Ẽ, gake nusiae menya le wɔwɔm na wò o.”\nNya siawo xexlẽ ana nàkpɔe be Konfusio ƒe nyawo mewɔa dɔ abe esiwo Yesu va gblɔ emegbe ene o. Vovototo si dze ƒã enye be Sikase si Yesu de la bia nusiwo sɔ la wɔwɔ na ame bubuwo. Tsɔe be amewo le wɔwɔm ɖe Yesu ƒe nya ʋãme mawo dzi, le ɖe tsɔm le eme na amewo hele afɔwo ɖem be yewoakpe ɖe wo ŋu woanɔ agbe nɔm ɖe se sia nu. Èbu be ema ana egbe ƒe xexea anyo ɖe edzia? Nenema tututue.\nEɖanye mɔ wɔdɔɖeamedzi nue wogblɔ sea le o, alo esi mewɔa dɔ ɖe ame dzi o ye o, alo mɔ bubu aɖe nue o, nusi ɖe dzesi enye be ame siwo nɔ anyi le ɣeyiɣi vovovowo me kple le teƒe vovovo siwo si nɔnɔme vovovowo nɔ la xɔ Sikasededea ƒe nyaa de eme. Esia fia kpuie ko be nya si Yesu gblɔ le Todzimawunyaa me la nye xexeame katã ƒe nufiafia si kpɔa ŋusẽ ɖe amewo ƒe agbe dzi le afisiafi le ɣeyiɣi ɖesiaɖe me.\nBia ɖokuiwò be: ‘Ðe madi be woawɔ nu ɖe ŋunye le bubu, ameŋkumemakpɔmakpɔ, kple anukwareɖiɖi mea? Ðe madi be manɔ xexe aɖe si me vovototodedeameme, hlɔ̃dodo, kple aʋawɔwɔ mele o mea? Ðe madi be manɔ ƒome aɖe si me wotsɔa ɖe le amesiame ƒe seselelãme kple nyonyo me la mea?’ Le nyateƒe me la, amekae agblɔ be yemedi nɔnɔme deamedzi siawo o? Nublanuitɔe la, ame ʋɛ aɖewo koe le nɔnɔme siawo me. Le ame akpa gãtɔ gome la, asesẽ na wo ŋutɔŋutɔ be woakpɔ mɔ na nusiawo.\nWogblẽ Kɔ Ðo na Sikasededea\nWowɔ nuvlo geɖe ɖe ameƒomea ŋu si me woŋe aɖaba ƒu amewo ƒe gomenɔamesiwo dzi keŋkeŋ le le ŋutinya katã me. Esiawo dometɔ aɖewoe nye kluvisitsatsa le Afrika, amewuwu le Nazi fuwɔamegaxɔwo me, ɖeviwo ƒe dɔsesẽwɔwɔ, kple ameƒomevi aɖewo tsɔtsrɔ̃ ɖa ŋutasesẽtɔe le teƒe geɖe. Woate ŋu agaƒo nu tso nu dziŋɔ bubuwo ŋu.\nEgbea la, míaƒe xexe si de ŋgɔ le mɔ̃ɖaŋununya me la wɔa nusi dzea eŋu. Ame ʋɛ aɖewo koe bua ame bubuwo ŋu ne nusi asɔ na wo alo nusi wosusu be enye yewo tɔ la ɖo afɔku me. (Timoteo II, 3:1-5) Nukatae ame geɖe va zu ɖokuitɔdilawo, ŋutasẽlawo, vevemaseɖeamenulawo, kple ɖokuiŋudzelawo? Togbɔ be wogakpɔtɔ nya Sikasededea le afisiafi hã la, ɖe menye alesi wole aɖaba ŋem ƒu edzi hele ebum be megasɔ o, eye be ezu agbenɔnɔse si megale vevie o tae oa? Nublanuitɔe la, aleae wòle le amesiwo gblɔna be yewoxɔ Mawu dzi se gɔ̃ hã dome. Eye ŋkuléle ɖe alesi nuwo le yiyimee ŋu nyuie fia be ɖeko amewo agakpɔtɔ anye ɖokuiŋudzelawo ɖe edzi.\nEyata biabia vevi siwo ŋu wole be míade ŋugble le enye: Nukae agbenɔnɔ ɖe Sikasededea nu fia? Ðe ame aɖe gale agbe nɔm ɖe enua? Eye ɖe ɣeyiɣi aɖe ava si me ameƒomea katã anɔ agbe ɖe Sikasededea nua? Be nàkpɔ ŋuɖoɖo vavãwo na biabia siawo la, taflatse xlẽ nyati siwo kplɔe ɖo.\nKonfusio kple ame bubuwo fia Sikasededea ɖe mɔ vovovowo nu\nƉoe Ɖe Amewo Ɖoe Ɖe Amewo Sikasededea—Nusi Wofiana le Xexeame Katã\nw01 12/1 axa 3-4


KARABARA 4 AKP - Ɔwi gɔ i Petro gu Yohanes ɣɛ mato maɖe - Bible Search\nKARABARA 3 KARABARA 5\nMamɔɛ̃ Petro Gu Yohanes.\n1Ɔwi gɔ i Petro gu Yohanes ɣɛ mato maɖe maturi ika ne, masɔrɛdze gu isɔrɛyo madzuɛ̃se ɔkpakpa gu ma Zadukise mawɛ̃ ɔba maabo mmɔ. 2Gɔ manɔ sɔ Petro gu Yohanes ɣɛ mato mate ara sɔ mma loɔkpi to maaledza ita lɛ kumɛgɔ i Yesu ɔta ɔbɔrɛ i makpise ame ne, sikpã ɔkpɛ̃ ma gbaã. 3Ne ɔso mamɔɛ̃ ma. Gɔ kaɖe ɔɔro ɔso ne, masu ma mapia i iyo gbɔgbɔɔgbɔ kaɖesɛ̃a. 4Ɣɛɛ maturi gbodzoo ma lonɔ atɔ̃me wagbe ɔfɔ Itɔ̃me Bielea maɖe. Mafɔɖedze kusime ɔba iaɖe lɛ marɛrɛ̃ kukpi kuru ɔɖui.\n5Gɔ kaɖe ɔsɛ̃ ne, ma Yudase matɔ̃ɖedze gu kaɖe makpakpa gu mmara matedze ɔsarɛ i Yerusalem. 6Masarɛgu sɔrɛdzekpakpa pelepele Hana gu Kayafa gu Yohanes gu Aleksandro gu sɔrɛdzekpakpa pelepele manyii mawɛ̃. 7Ne ka maɖi Petro gu Yohanes mabɔ i ma katɔ̃ makarɛ ma sɔ, “Nna iyere gu ɔle ame iɖe mibara ara wagbe?”\n8Mmɔ i Petro gɔ loyi ku Siwarã Bielea ɔle ɔɣere ma sɔ, “Bo matɔ̃ɖedze gu makpakpa, 9si mikarɛ sɔ bokparara kayiribielea ga bobara bafã gɔgbe gu kumɛgɔ bosa wũ ne, 10mitã loɣere mi gu Israel kaɖe ɔɖuɖu ira iwɛ̃. Iki i Yesu Kristo gɔ lobɔrɛ i Nasaret iyere ame, ngɔ mipɛ mimatãra i kudziri iso, fiɛ Ɣaa ɔledza wũ itara ibɔrɛgu i makpise ame iyere ame i ngɔgbe ɔna isosarɛ. 11Yesu gɔgbe iso i Ɔko Sekelea ɔɖe ika sɔ,\n‘Ita nɛ i mi mayotsuedze ɔsɛ̃ ne,\nne lokpese ita nɛ lofɔ kuɣa iɖo ata ɔɖuɖu ne.’\n12Ɔ̃ ɔnɔwɛ̃ saã nɖe Ɖidze, alasɔ ɔ̃ nɖe ngɔ i Ɣaa ɔtã iyere gu ɔle sɔ maturi ɔɖuɖu i kayiiso aaki i ɔ̃ iso mana ngbã.”\n13Gɔ manya kumɛgɔ i Petro gu Yohanes ɔɖe ika gu ɔtu fiɛ maɣe ana sɔ mma loiɣe ɔko gu mma nna ɖibia kuwɛ̃ i kaɖe ame maɖe ne, ibara ma ɣii. Manya maɖi ite sɔ masiai Yesu. 14Ɣɛɛ gɔ mato manya ngɔ masa ɣɛ i ma katɔ̃ mmɔ ne, maiwo kuira ɔɣɛ. 15Gɔ makɔ ma maɖi i kayaso ame mmɔ ne, makpakpa kerekere ɔsɛ iti ame. 16Mawɛ̃ ɔkarɛ sɔ, “Be iɖe boabara mmagbe? Boibawo ɔsɛ̃ sɔ iiɖe ma lobara iwawãra nɛgbe! Ɔbiara i Yerusalem ɣe, fiɛ maɔnɔ itɔ̃me nɛgbe. 17Ɣɛɛ ne, mitã bosɛ̃ botã ma sɔ madaasiɖe ika i ngɔ marɔ Yesu iyere ame ana, si itɔ̃me nɛgbe iisibasamarã.” 18Gɔ maledza ma ikpere ibɔ i ma kasarɛkɔ̃ ne, masɛ̃ matã ma sɔ ita i kiniɔ ne, madaasiɣɛ ɣee mate kuira i Yesu iyere ame.\n19Ne Petro gu Yohanes ɔkarɛ ma sɔ, “Mi mɔmɔ minyɔ ne kukaakɔ. Be loabo Ɣaa anɔ iɖo? Si bokã mi atsue ɣee si bobara Ɣaa kuɖɔɛ? 20Nwa bonya gu nwa bonɔ ne, boibawo kanya ɔma i wã iso.”\n21Gɔ makpakpa mamɔ ɔkɛkɛ anɔ mapia ma ne, manyua ma. Kumɛgɔ i maturi ɔɖuɖu to male Ɣaa ala ɔ̃ kurabarara ɔso ne, mainya kuira nɛ iso maakpadzɛ̃ ma kutsue. 22Ɔrɛrɛ̃ gɔ lona isosarɛ ɔɔfɔ lɛ akɔ sina gu kama.\n23Gɔ manyua Petro gu Yohanes ne, makɛlɛ ma maturi kɔrɛ masɛ maaɣere ma nnɛ i makpakpa ɔɣere ma. 24Mafɔɖedze ɔɖuɖu ɔsakanya, ne makɔlɛ silɔ kato makparama kayi sɔ, “O Bosate, fɔ gɔ lobara kato gu karɔ̃ gu ɔpo gu ara ɔɖuɖu wa mpia i wã ame. 25Fɔ loki i fɔ Siwarã Bielea ame aɖe ika akigu i bo ɔwa David gɔ nɖe fɔ ɔɖabo iso sɔ,\n‘Be ɔso i kayiiso maturi to mata matui,\nfiɛ nɖebi ana to mabu adzuni siefe?\n26Kayiiso magara ɔbara kanya kawɛ̃\nfiɛ ma matɔ̃ɖedze ɔsa so kanya\nmata sɔ maakpɛ̃gu Ɣaa gu ɔ̃ Kristo.’\n27Gbagbaã iɖe sɔ Herodes gu Pontio Pilato gu Israel kaɖe gu mma loiɖe Israel maturi ɔsa so kanya i ɔmagɛ̃ gɔgbe ame mata maya i fɔ Ɔɖabo Sekelea Yesu gɔ asɔla nnɔĩ iso. 28Ɣɛɛ i fɔ ɔle gu iwola ame ne, atã ma ɔri sɔ mabara ara wa fɔ aɣɛ asɛ sɔ maabara. 29Kiniɔ ne, O Bosate, nyɔ anɔ wa mato makɛkɛ mapia bo! Tã bo ma nɖe fɔ maɖabo kagbegbe, sɔ boawo fɔ itɔ̃me ɔɣɛ. 30Pɛgu maturi si asa ma abara awawãra gbodzoo i fɔ Ɔɖabo Sekelea Yesu iyere ame.”\n31Gɔ makparama kayi maro ne, iyo nɛ ame mapia ɔti, ne Siwarã Bielea ɔba siayi i ma ame ɔɖuɖu matsɛ Ɣaa Itɔ̃me Bielea iɣɛ ku kagbegbe ne.\nMafɔɖedze Ɔbuai So.\n32Ɔwi gɔmɔ ame ne, mma ɔɖuɖu lofɔ maɖe ɖe mawɛ̃ i ɔbara gu adzuni ame, ma kuwɛ̃ iisɛ ɔbu ɔ̃ ɔnɔwɛ̃ saã ɔkpɛ. Ɣɛɛ ne, ira biara nɛ i ɔwɛ̃ ba ɖe ma ɔɖuɖu ire. 33Ne ɔso katɔ̃memasɛdze ɔɣɛ Bosate Yesu ita ibɔrɛ i makpise ame iso itɔ̃me gu ɔle siare fiɛ Ɣaa nnyainyɔ siare ɔwegu ma ɔɖuɖu. 34Kuwɛ̃ iiɖe wɛrɛba i ma ndɛ̃ alasɔ mma mba ayo ɣee nrɔ̃ ne, masu ma ara marɔdɛ̃. 35Ne masu sikã dzɛ mana mapia i katɔ̃memasɛdze nrɔɔ̃ ame maɣɛ ɔbiara kumɛgɔ i ɔ̃ anyaa ɔsi kanya ne.\n36Ɔrɛrɛ̃ ɔwɛ̃ ɔwe mmɔ gɔ marɔ sɔ Yosef ɔbɔrɛ i Levi ɔɣekparɛ ame fiɛ ɔbɔrɛ i Kipro karɔ̃ iso. Katɔ̃memasɛdze ɔtã wũ iyere sɔ Barnaba gɔ karɔ̃ nɖe Kateteretãse. 37Ɔ̃ wũ ɔsu ɔ̃ karɔ̃ ɔrɔdɛ̃ ɔsu sikã ɔbɔ katɔ̃memasɛdze.


Viwo, miawo la Mawu me mietso, eye mieɖu wo dzi; elabena amesi le mia me la, etri akɔ wu amesi le xexeame.\n2 Korintotɔwo 2:11\nbena Satana nagaba mi o, elabena mienya eƒe tameɖoɖowo keŋkeŋ.\nWò la èxɔnɛ sena bena, Mawu ɖekae li; èwɔe nyuie; gbɔgbɔ vɔ̃wo hã xɔnɛ sena, eye wodzona nyanyanya.\nYea ɖe ƒo va to ŋunye, ɖadoe ɖo to ɖe ŋunye.\nEye gbɔgbɔ vɔ̃awo ɖe kuku nɛ gblɔ bena: Ne ènyã mi do go la, dɔ mí ɖe hawo me.\nEye Yesu biae bena: Ŋkɔwò ɖe? Eye wògblɔ bena: Legio, elabena gbɔgbɔ vɔ̃ geɖe yi ɖe eme.\n1 Korintotɔwo 10:20-21\n Hafi boŋ mele gbɔgblɔm bena, nusi trɔ̃subɔlawo mèna la, gbɔgbɔ vɔ̃wo womèa wo na, eye menye Mawu o; ke nyemele didim bena, miade ha kple gbɔgbɔ vɔ̃wo o. Miate ŋu ano Aƒetɔ la ƒe kplu, agano gbɔgbɔ vɔ̃wo ƒe kplu hã o; miate ŋu akpɔ gome le Aƒetɔ la ƒe kplɔ̃ ŋuti, agakpɔ gome le gbɔgbɔ vɔ̃wo ƒe kplɔ̃ ŋuti hã o.\n Eye wotsɔ woƒe ŋutsuviwo kple woƒe nyɔnuviwo sa vɔ na gbetsiwo. Wokɔ nu maɖifɔ ɖi, si nye woƒe ŋutsuvi kple woƒe nyɔnuvi, siwo wotsɔ sa vɔ na Kanaan-legbawo la, ƒe ʋu, ale be wotsɔ hlɔ̃dodo gblẽ kɔ ɖo na anyigba la.\n Mlɔeba la, nɔvinyewo, mise ŋu le Aƒetɔ kple eƒe ŋusẽ ƒe ŋutete la me! Mido Mawu ƒe aʋawɔnu blibo la katã, bene míate ŋu ano te ɖe Abosam ƒe aɖaŋu vɔ̃wo nu; elabena míele kame tem kple ʋu kpakple ŋutilã o, ke boŋ mía kple dziɖulanyenye kple ŋusẽ kple xexe sia me fia, siwo le fifi viviti sia me kpakple vɔɖinyenye ƒe gbɔgbɔ, siwo le dziƒonutowo me lae le kame tem.\n Ke Yudatɔ dzegowo dometɔa ɖewo, amesiwo nye gbesalawo la, te kpɔ de asi Aƒetɔ Yesu ƒe ŋkɔyɔyɔ me ɖe amesiwo me gbɔgbɔ vɔ̃wo le la dzi gblɔ bena: Meta Yesu, amesi ŋuti Paulo le gbe ƒã ɖem le la, na mi. Ke amesiwo li le nusiawo wɔm la, wonye Yudatɔ, nunɔlagã Skeva fe ŋutsuvi adreawo. Gake gbɔgbɔ vɔ̃ la ɖo ŋu gblɔ na wo bena: Yesu la medze sii, eye Paulo hã menyae; ke miawo ɖe, amekawo mienyea? Eye amesi me gbɔgbɔ vɔ̃ le la, dzo kpo dze wo dzi, eye woɖu wo ame eve la dzi, eye wòwɔ fu wo, eye wòde abi wo ŋu, ale bena wosi tso aƒe ma me amama.\n Elabena ne Mawu mekpɔ mawudɔla wɔnuvɔ̃wo ƒe nublanui o, ke wòtsɔ viviti tsiɖitsiɖi ƒe kɔsɔkɔsɔwo bla wo hetu asi wo xlã ɖe dzomavɔʋe me, bena woadzra wo ɖo hena ʋɔnudɔdrɔ̃; eye mekpe blema xexeme la ƒe nublanui o, negbe Noa, dzɔdzɔenyenye le gbeƒãɖela la, hekpe ɖe ame adre bubuawo ŋu ko wòdzra ɖo, esime wòhe tɔɖɔɖɔ va ame mavɔ̃mawuwo ƒe xexeme dzi; eye wòna Sodom kple Gomora ƒe duwo zu afi, eye wòbu fɔ wo to wo tɔtrɔtsyɔanyi me, eye wotsɔ wo ɖo kpɔɖeŋu na amesiwo ava nɔ agbe le mawumavɔ̃mavɔ̃ me; eye wòɖe Lot dzɔdzɔetɔ, si ŋu ame gblẽkuwo ƒe hadzedzegbenɔnɔ sẽ ŋuta le la, tso me; — elabena esi ame dzɔdzɔe ma nɔ wo dome, eye wòkpɔ, eye wòse woƒe dɔwɔwɔ, siwo mele sea nu o la, ewɔa fu eƒe luʋɔ dzɔdzɔe la gbesiagbe; — ale Aƒetɔ la nya alesi wòaɖe mawumemewo atso tetekpɔwo me, eye wòadzra ame madzɔmadzɔwo ɖo hena ʋɔnudrɔ̃gbe, bene woatu fe vɔ̃ na wo; ke vevietɔ amesiwo zɔna le ŋutilã nu le makɔmakɔnyenye ƒe nudzodzro la me, eye wodoa vlo aƒetɔnyenye la. Ame mabunuwo, ɖokuiŋudzelawo kple amesiwo medzona nyanyanya, ne wogblɔ busunya ɖe ŋutikɔkɔewo ŋuti la o,\n Eye mawudɔla atɔ̃lia ku kpẽ la, eye mekpe ɣletivi, si ge tso dziƒo la dze anyigba, eye wotso aʋli me vudo ƒe safui nɛ. Eye woʋu aʋli me vudo la nu, eye dzudzɔ lu tso vudo la me abe kpodzo gãa ɖe ƒe dzudzɔ ene, eye ɣe kple yame do viviti le vudo la ƒe dzudzɔ la ŋuti. Eye ʋetsuviwo do go tso dzudzɔ la me ɖe anyigba la dzi, eye wona ŋusẽ wo, abe alesi ŋusẽ le anyigba dzi dziɖegbewo ŋu ene. Eye wogblɔ na wo bena, woagawɔ vɔ̃ anyigba dzi gbe mumu alo aŋgba alo atia ɖeke o, negbe amesiwo Mawu ƒe nutrenu mele ŋgonu na o la ɖeɖeko. Eye wona ŋusẽ wo be, woagawu wo o, ke boŋ bene woawo fu wo ɣleti atɔ̃ sɔŋ; eye woƒe fuwɔwɔ la le abe dziɖegbe ƒe ametete ƒe fuwɔame ene. Eye le ŋkeke mawo me la amewo aɖi ku, eye womele ekpɔ ge o, eye woadi vevie be, yewoaku, eye ku asi le wo gbɔ. Eye ʋetsuviawo ƒe nɔnɔme le abe sɔ, siwo wodzra ɖo hena aʋawɔwɔ ene, eye nane le woƒe ta abe fiakuku, siwo ɖi sika ene, eye woƒe mo le abe amewo ƒe mo ene.\n Eye wodzo yi ɖe Kapernaum; eye enumake le Sabat-ŋkekea dzi la efia nu le ƒuƒoƒe la. Eye kuvia ɖo wo le eƒe nufiafia la ŋuti; elabena efia nu wo abe amesi si ŋusẽ le la ene, eye menye abe agbalẽfialawo ene o. Eye enumake amea ɖe, si me gbɔgbɔ makɔmakɔ le la, le woƒe ƒuƒoƒe, eye wòdo ɣli gblɔ bena: Nya ka le mía kple wò dome, wò Yesu Nazaretetɔ? Ɖe nèva mía tsrɔ̃ ge mahã? Menya amesi nènye, Mawu ƒe kɔkɔetɔ la nènye. Eye Yesu blu ɖe eta bena: Mia wò nu, eye nado go le eme! Eye gbɔgbɔ makɔmakɔ la nyamae, eye wòdo ɣli kple gbe sesĩe, eye wòdo go le eme. Eye wòwɔ nuku na wo katã, nenem bena, wobia wo nɔewo bena: Nuka enye esia? Nufiafia yeye! Etsɔ ŋusẽ dea se na gbɔgbɔ makɔmakɔwo, eye woɖoa toe.\n Elabena agbo la le biie, eye mo la hã xaxa, si kplɔa amewo yina ɖe agbe la me, eye ame ʋeewo nye amesiwo kpɔnɛ. Mikpɔ mia ɖokui dzi nyuie le aʋatsonyagblɔɖilawo ŋuti, amesiwo vaa mia gbɔ le alẽgbalẽwo me, eva le wo me la wonye amegãxi nyanyrãwo. Mitso woƒe tsetsewo dze si wo. Ɖe wogbea weinkpo le aŋɔkawo dzi loo, alo wogbea gbowo le srẽwo dzi mahã? Nenema ke ati nyui sia ati nyui tsea ku nyui; eye ale manyomanyo tsea ku manyomanyo. Ati nyui mate ŋu atse ku manyomanyo o, eye ati manyomanyo hã mate ŋu atse ku nyui o. Ati sia ati, si metsea ku nyui o la, wolãnɛ, eye wotsɔnɛ dea dzo me. Eyaŋuti mitsɔ woƒe tsetseawo dze si wòe!\n Eye wòɖi va Kapernaum, si nye Galilea-du la me. Eye wòle nu fiam wo le Sabat-ŋkeke dzi; eye kuvia ɖo wo le eƒe nufiafia la ŋuti, elabena egblɔ nya ŋusẽtɔe. Eye ŋutsua ɖe le ƒuƒoƒe la, amesi me Abosam ƒe gbɔgbɔ bliba le, eye wòdo ɣli kple gbe sesĩe bena: Ago gbɔ, nya kae le mía kpli wò dome, wò Yesu, Nazaretetɔ? Ɖe nèva mía tsrɔ̃ gea? Menya wò amesi nènye: Mawu ƒe kɔkɔetɔ la nènye. Eye Yesu wo ɖe eta gblɔ bena: Mia wò nu, eye naɖo go le eme! Eye esi Abosam la tsoe xlã ɖe titina la, eɖo go le eme, eye mewo nu ve-via ɖekee o. Eye kuvia ɖo wo katã, eye wogblɔ le wo nɔewo dome bena: Nuka nyae nye esi ma? Elabena ekpɔ mɔ kple ŋusẽ hedea se na gbɔgbɔ blibawo, eye woɖoa go. Eye eƒe ŋkɔ ɖi hoo le afima nutowo katã me godoo. Ke esi wòtsi tre la, edo go le ƒuƒoƒe la heyi ɖe Simon ƒe me. Eye Simon lɔ̃xo le ŋudza sesẽa ɖe lém, eye woɖe kuku nɛ ɖe eta. Eye esi wòtsi tre bi ɖe edzi la, ewo ɖe ŋudza la ta, eye wòdzo le edzi; ke etsi tre enumake, eye wòsubɔ wo. Eye esime ɣe le to ɖom la, amesiwo katã si dɔléla bubu ƒomeviwo le la, wotsɔ wo va egbɔ, eye wòda asiwo ɖe wo dome ɖesiaɖe dzi ɖekaɖeka heda gbe wo ŋu. Eye gbɔgbɔ vɔ̃wo hã do go le ame geɖewo me, eye wole ɣli dom le gbɔgblɔm bena: Wòe nye Mawu ƒe Vi la. Eye wòwona ɖe wo ta, eye mena mo wo be, woaƒo nu o, elabena wonyae bena, eyae nye Kristo la.\n Mi ɖeviwo la, miɖo to mia dzilawo le Aƒetɔ la me, elabena esia le eteƒe. „Bu fofowò kple dawo,“ — esia nye sedede gbãtɔ, si me ŋugbedodo le la — „bene wòanyo na wò, eye nana agbe didie le anyigba dzi!“ Eye mi fofowo la, migado dziku na mia viwo o, ke miayi wo le Aƒetɔ la ƒe hehe kple nuxɔxlɔ̃ la me. Mi dɔlawo la, miɖo to mia aƒetɔwo le ŋutilã nu kple vavã kpakple dzodzo nyanyanya le miaƒe dzimekɔkɔ me abe Kristo ene, menye le ŋku me nuwɔwɔ me abe ameŋudzelawo ene o, ke boŋ abe Kristo ƒe dɔla, siwo woa Mawu ƒe lɔlɔ̃nu tso dzi me la ene: mitsɔ lɔlɔ̃nu nyui hesubɔ, abe Aƒetɔ lae miesubɔna ene, eye menye amewo o, esi mienyae bena, nu nyui, si ke amesiame wɔna la, eya ke wòaxɔ tso Aƒetɔ la gbɔ, nenye dɔla alo ablɔɖevi. Eye mi aƒetɔwo, miwo nusiawo tɔgbe ke na wo; midzudzɔ ŋɔdzidodo, esi miawo hã mienyae be, mia kpli wo siaa ƒe Aƒetɔ la le dziƒo, eye ŋkumekpɔkpɔa ɖeke mele egbɔ o la ŋuti. Mlɔeba la, nɔvinyewo, mise ŋu le Aƒetɔ kple eƒe ŋusẽ ƒe ŋutete la me! Mido Mawu ƒe aʋawɔnu blibo la katã, bene míate ŋu ano te ɖe Abosam ƒe aɖaŋu vɔ̃wo nu; elabena míele kame tem kple ʋu kpakple ŋutilã o, ke boŋ mía kple dziɖulanyenye kple ŋusẽ kple xexe sia me fia, siwo le fifi viviti sia me kpakple vɔɖinyenye ƒe gbɔgbɔ, siwo le dziƒonutowo me lae le kame tem. Eyata mikpla Mawu ƒe aʋawɔnu blibo la katã, bene míate ŋu anɔ te le ŋkeke vɔ̃ la dzi, eye ne miewu wo katã nu vɔ la, miakpɔ tsitrenɔnɔ. Azɔ la mitsi tre, eye mitsɔ nyateƒe bla miaƒe aliwo dzi, eye mido dzɔdzɔenyenye ƒe akɔtakpoxɔnu, eye mitso dzadzraɖoɖi na ŋutifafa nyanyuie la bla miaƒe afɔ gɔme. Hekpe ɖe nusiawo katã ŋuti la milé xɔse ƒe akpoxɔnu, si miate ŋu atsɔ atsi vɔ̃ɖitɔ la ƒe atsurɔ bibiawo la me ɖe asi. Eye miɖo xoxo ƒe gakuku la, eye mihe Gbɔgbɔ ƒe yi, si nye mawunya la, ɖe asi. Mitsɔ gbedodoɖa kple kukuɖeɖewo katã do gbe ɖa le ɣeawokatãɣi me le Gbɔgbɔ me, eye eyaŋuti minɔ ŋudzɔ, ne mianɔ kukuɖeɖewo dzi ɖaahe ɖe ame kɔkɔewo katã ta


1 Korintotɔwo 6 | Biblia Le Internet Dzi | Xexe Yeye Gɔmeɖeɖe (1984)\n6 Ðe mia dometɔ aɖe, si kple nɔvia dome nya aɖe ɖo la, doa dzi be yeatsɔe ayi ʋɔnu le ame madzɔmadzɔwo ŋkume, ke menye le ame kɔkɔewo ŋkume oa? 2 Alo ɖe mienyae be ame kɔkɔewo adrɔ̃ ʋɔnu xexea oa? Eye ne miawoe adrɔ̃ ʋɔnu xexea ɖe, ekema ɖe miedze adrɔ̃ nya suesuewo ya oa? 3 Ðe mienyae be míadrɔ̃ ʋɔnu mawudɔlawo oa? Ekema nu ka tae míadrɔ̃ agbe sia me nyawo ya o? 4 Ke ne agbe sia me nyawo li miadrɔ̃ la, ame siwo wodoa vloe le hamea me lae mieɖoa ʋɔnudrɔ̃lawoea? 5 Ŋukpedodo mi tae mele egblɔm ɖo. Nyateƒee wònye be nunyala ɖeka hɔ̃ hã mele mia dome, si ate ŋu adrɔ̃ nɔviawo dome nya o, 6 ke boŋ nɔvi kplɔa nɔvi yia ʋɔnu, le dzimaxɔsetɔwo kura gɔ̃ hã gbɔa? 7 Eya ta esi miekplɔa mia nɔewo yia ʋɔnu la, efia be woɖu mia dzi keŋkeŋ. Nu ka ta miena wowɔ vɔ̃ ɖe mia ŋu boŋ o? Nu ka ta miena woba mi boŋ o? 8 Ke boŋ miewɔa vɔ̃, eye miebaa ame, eye miele esia wɔm ɖe mia nɔviwo kekeake ŋu. 9 Miebe nu ka? Ðe mienyae be ame madzɔmadzɔwo manyi Mawu fiaɖuƒe la dome oa? Migana woable mi o. Agbe gbegblẽ nɔlawo kple trɔ̃subɔlawo kple ahasiwɔlawo kple ŋutsu siwo wɔa wo ɖokuiwo nyɔnuwoe kple ŋutsu siwo dɔna kple ŋutsuwo, 10 kple fiafitɔwo kple ŋuklẽlawo kple ahamulawo kple amedzulawo kple adzodalawo la, womanyi Mawu fiaɖuƒe la dome o. 11 Ke hã, nenemae mia dometɔ aɖewo nɔ tsã. Ke wole tsi na mi nyuie, ke wona mia ŋuti kɔ, ke wobu mi ame dzɔdzɔewo le mía Aƒetɔ Yesu Kristo ƒe ŋkɔ la me kpakple mía Mawu ƒe gbɔgbɔ la. 12 Woɖe nuwo katã ƒe mɔ nam; gake menye nuwo katãe dea ame dzi o. Woɖe nuwo katã ƒe mɔ nam; gake nyemaɖe mɔ nu sia nu nakpɔ ŋusẽ ɖe dzinye o. 13 Nuɖuɖu li na ƒodo, eye ƒodo hã li na nuɖuɖu; gake Mawu ana esia kple ekemɛa siaa nazu nu gbɔlo. Ke ŋutilã meli ɖe agbe gbegblẽ nɔnɔ ta o, ke boŋ na Aƒetɔ la; eye Aƒetɔ la hã li na ŋutilã la. 14 Gake Mawu fɔ Aƒetɔ la ɖe tsitre, eye afɔ míawo hã ɖe tsitre tso ku me to eƒe ŋusẽ me. 15 Ðe mienyae be miaƒe ŋutilãwo nye Kristo ƒe ŋutinuwo oa? Ekema ɖe maɖe Kristo la ƒe ŋutinuwo ɖa ahatsɔ wo awɔ gbolo ƒe ŋutinuwoa? Gbeɖe! 16 Miebe nu ka? Ðe mienyae be ame si tsɔ eɖokui na gbolo aɖe la, woa kplii wozu ŋutilã ɖeka oa? Elabena egblɔ be: “Woa kple eve la woanye ŋutilã ɖeka.” 17 Gake ame si tsɔ eɖokui na Aƒetɔ la la, ewɔa ɖeka kplii le gbɔgbɔ la me. 18 Misi le agbe gbegblẽ nɔnɔ nu. Nu vɔ̃ sia nu vɔ̃ bubu si ame awɔ la, mele eƒe ŋutilã me o, gake ame si nɔa agbe gbegblẽ la le nu vɔ̃ wɔm ɖe ye ŋutɔ ƒe ŋutilã ŋu. 19 Miebe nu ka? Ðe mienyae be miaƒe ŋutilã nye gbɔgbɔ kɔkɔe la, si le mia me, si miexɔ tso Mawu gbɔ la, ƒe gbedoxɔ oa? Eye mienye mia ɖokui tɔ hã o, 20 elabena ho gã aɖee wotsɔ ƒle mi. Eya ta mido Mawu ɖe dzi le miaƒe ŋutilãwo me.


“Mawu tsia tre ɖe dadalawo ŋuti.”—YAKOBO 4:6.\n1. Gblɔ dada si sɔ ƒe kpɔɖeŋu ɖeka.\nÐE NANE dzɔ kpɔ si na dada ɖo mewòa? Mía dometɔ akpa gãtɔ to dzidzɔ ƒe nɔnɔme sia tɔgbe me kpɔ. Dada vi aɖe si aɖo mía me ɣeaɖewoɣi menye nu gbegblẽ o. Le kpɔɖeŋu me, esi Kristotɔ ŋutsu aɖe kple srɔ̃a xlẽ nyatakaka si nufialawo ŋlɔ tso wo vinyɔnuvi ƒe agbenyuinɔnɔ kple veviedodonu le suku ŋu la, edze le woƒe mo be wokpɔ dzidzɔ ŋutɔ ɖe eƒe agbagbadzedzewo ŋu. Enye dada na apostolo Paulo kple eƒe hadɔwɔlawo be yewote ŋu kpe asi ɖe hame yeye aɖe ɖoɖo ŋu, elabena nɔvi siwo nɔ afima do dzi le yometiti me.—Tesalonikatɔwo I, 1:1, 6; 2:19, 20; Tesalonikatɔwo II, 1:1, 4.\n2. Nukatae menyo be míada o?\n2 Kpɔɖeŋu siwo míegblɔ va yi na míekpɔe be dada ate ŋu afia dzidzɔ si ame kpɔ ɖe nuwɔna alo nunɔamesi aɖe ta. Gake zi geɖe la, ame ɖokui kpɔkpɔ gãe akpa, si nye sese le ame ɖokui me be yenyo wu ame bubuwo le yeƒe ŋutete, dzedzeme, kesinɔnu, alo ɖoƒe ta, ye nana ame dana. Eye zi geɖe la, edzena le alesi amea wɔa nu ɖokuiŋudzedzetɔe me, alo amea ƒe dzedzeme ɖenɛ fiana be enye dadala. Ele be mí Kristotɔwo míakpɔ mía ɖokui dzi nyuie le dada sia ƒomevi ŋu. Nukatae? Elabena ɖokuitɔdidi ƒe nɔnɔme aɖe le mía me si míexɔ tso mía tɔgbui Adam gbɔ. (Mose I, 8:21) Esia wɔnɛ be míaƒe dzi te ŋu blea mí míeva nɔa dadam madzemadzee. Le kpɔɖeŋu me, ele be Kristotɔwo nakpɔ nyuie be woagava nɔ dadam le ŋutigbalẽ si le wo ŋu, kesinɔnu si le wo si, suku si wode, dzɔdzɔmeŋutete siwo le wo si, alo dɔ aɖe si wowɔ wògbɔ ame bubuwo tɔ ŋu ta o. Dada le nusiawo ta mesɔ o, eye medzea Yehowa ŋu o.—Yeremya 9:22; Dɔwɔwɔwo 10:34, 35; Korintotɔwo I, 4:7; Galatiatɔwo 5:26; 6:3, 4.\n3. Be woado ame ɖokui ɖe dzi gɔme ɖe, eye nukae Yesu gblɔ tso eŋu?\n3 Susu bubu aɖe hã li si ta wòle be míaƒo asa na dada si mesɔ o ɖo. Ne míeɖe mɔ dada ɖo míaƒe dzi me la, ate ŋu axɔ anyinɔ eye wòava zu dada ƒomevi aɖe si nana wodoa vlo ame bubuwo, si woyɔna be ɖokuidodoɖedzi. Be woado ame ɖokui ɖe dzi gɔme ɖe? Efia be ame nase le eɖokui me be yenyo wu ame bubuwo, eye esia wɔnɛ be wòbua wo be womesɔ kpli ye o, si nana mebua wo ɖe naneke me o. (Luka 18:9; Yohanes 7:47-49) Yesu yɔ “dada” hã kpe ɖe nɔnɔme vɔ̃ɖi siwo dona “tso ame ƒe dzi me” eye “woƒoa ɖi ame” ŋu. (Marko 7:20-23) Kristotɔwo ate ŋu akpɔ alesi wòle vevie be woakpɔ nyuie be woagava zu ɖokuidoɖedzilawo o.\n4. Aleke Biblia me kpɔɖeŋu siwo ku ɖe ɖokuidodoɖedzi ŋu me dzodzro ate ŋu akpe ɖe mía ŋui?\n4 Biblia ƒe nuŋlɔɖi siwo ku ɖe amesiwo do wo ɖokui ɖe dzi ŋu me dzodzro ate ŋu akpe ɖe ŋuwò nàtsri ɖokuidodoɖedzi. Ema awɔe be nàkpɔ dada ƒe nɔnɔme manyomanyo si anya nɔ mewò fifia alo si ava ɖo mewò ɣeaɖeɣi la adze sii. Esia akpe ɖe ŋuwò nàtsri susu kple seselelãme siwo ate ŋu ana nàva nɔ ɖokuiwò dom ɖe dzi. Vi si wòaɖe na wòe nye be nusi Mawu xlɔ̃ nu be yegbɔna wɔwɔ ge la magblẽ nu le ŋuwò o, be: “Maɖe amesiwo nɔa aseye tsom nɔa dadam la ɖa le dowòme, eye màgado ɖokuiwò ɖe dzi le nye to kɔkɔe la dzi azɔ o.”—Zefanya 3:11.\nMawu Tua Nu Kple Ðokuidoɖedzilawo\n5, 6. Aleke Farao do eɖokui ɖe dzii, eye nukae do tso eme nɛ?\n5 Àgate ŋu akpɔ alesi Yehowa bua ɖokuidodoɖedzii le alesi wòtu nu kple dziɖula ŋusẽtɔwo abe Farao ene me. Ðikeke aɖeke mele eme o be Farao do eɖokui ɖe dzi. Esi wònye ebua ye ŋutɔ ɖokui be mawue yenye woasubɔ ta la, edo vlo eƒe kluvi Israel-viwo. Kpɔ alesi wòwɔ nui esi wobiae be wòaɖe mɔ na Israel-viwo woayi gbedzi ‘aɖaɖu ŋkekenyui’ na Yehowae ɖa. Farao ɖo eŋu ɖokuidodoɖedzitɔe be: “Ameka nye Yehowa, ne maɖo to eƒe gbe aɖe asi le Israel-viwo ŋuti woayi?”—Mose II, 5:1, 2.\n6 Esi fukpekpe ade va Farao dzi vɔ la, Yehowa gblɔ na Mose be wòayi aɖabia Egipte-fiaa bena: ‘Ègale ɖokuiwò dom ɖe dzi kokoko ɖe nye dukɔa ŋu hegbe asiɖeɖe le wo ŋua?’ (Mose II, 9:17) Azɔ Mose gblɔ fukpekpe adrelia ŋu nya—be tsikpe adza ɖe anyigbaa dzi. Togbɔ be Farao ɖe asi le Israel-viwo ŋu wodzo le fukpekpe ewolia megbe hã la, egava trɔ susu heti wo yome. Mlɔeba, Farao kple eƒe aʋakɔawo va ge dze mɔ̃ me le Ƒudzĩa me. Nya ka gblɔmee woanya nɔ na wo ɖokui esi tsia nɔ nyenyẽm tsyɔ wo dzi ya? Nukae do tso Farao ƒe ɖokuidodoɖedzia me? Eƒe asrafohaa me tɔ ame ŋkutawo gblɔ be: “Mina míasi le Israel nu, elabena Yehowa le aʋa wɔm na wo ɖe Egiptetɔwo ŋuti.”—Mose II, 14:25.\n7. Aleke Babilon dziɖulawo do wo ɖokui ɖe dzii?\n7 Yehowa bɔbɔ dziɖula ɖokuidoɖedzila aɖewo hã ɖe anyi, si na woɖu ŋukpe. Wo dometɔ ɖekae nye Sanxerib, si nye Asiria alo Asur-fia. (Yesaya 36:1-4, 20; 37:36-38) Mlɔeba, Babilontɔwo va ɖu Asiria dzi, gake wobɔbɔ Babilon-fia eve siwo do wo ɖokui ɖe dzi hã ɖe anyi. Èɖo ŋku azã si ɖum Fia Belsazar nɔ, si me wòna eya kple eƒe amekpekpewo no nu le kplu siwo wolɔ tso Yehowa ƒe gbedoxɔa me la me, hekafu Babilontɔwo ƒe mawuwo dzia? Kasia ko, ame aɖe ƒe asi va ŋlɔ gbedasi aɖe ɖe glia ŋu. Esi Belsazar bia be woaɖe nuŋɔŋlɔ dovoɖiname si nɔ glia ŋu me na ye la, nyagblɔɖila Daniel ɖo ŋku edzi nɛ be: “Mawu dziƒoʋĩtɔ tsɔ fiaɖuƒe . . . na fofowò Nebukadnezar. Ke esi eƒe dzi do eɖokui ɖe dzi . . . la, wotutui tso eƒe fiaɖuƒe ƒe fiazikpui la dzi, eye woxɔ bubu le esi. Ke wò, via Belsazar, mèbɔbɔ wò dzi ɖe anyi o, evɔ wònye ènya nusiawo katã hafi.” (Daniel 5:3, 18, 20, 22) Zã ma me kee Medo-Persia ʋakɔa xɔ Babilon, hewu Belsazar.—Daniel 5:30–6:1.\n8. Aleke Yehowa tu nu kple ame vovovo siwo do wo ɖokui ɖe dzi lae?\n8 Bu ɖokuidoɖedzila bubu siwo do vlo Yehowa ƒe amewo hã ŋu kpɔ: Filistitɔ dzɔtsu Goliat, Persiatɔwo ƒe Dudɔnunɔlawo ƒe Tatɔ Haman, kple Fia Herodes Agripa si ɖu Yudea nutoa dzi. Esi ŋutsu etɔ̃ siawo do wo ɖokui ɖe dzi ta la, Yehowa na woku gbɔɖiameku. (Samuel I, 17:42-51; Ester 3:5, 6; 7:10; Dɔwɔwɔwo 12:1-3, 21-23) Alesi Yehowa tu nu kple ɖokuidoɖedzila siawo na nyateƒenya sia dze ƒã be: “Dada doa ŋgɔ na gbegblẽ, eye ɖokuidodoɖedzi na anyidzedze.” (Lododowo 16:18) Nyateƒee, ɖikeke aɖeke mele eme o be “Mawu tsia tre ɖe dadalawo ŋuti.”—Yakobo 4:6.\n9. Aleke Tiro-fiawo ɖee fia be yewonye yomemɔfialawo?\n9 Ɣeaɖeɣi Tiro-fia ya wɔ nusi to vovo na Egipte, Asiria, kple Babilon dziɖula ɖokuidoɖedzilawo to alesi wòkpe ɖe Mawu ƒe amewo ŋu me. Le Fia Dawid kple Salomo ƒe dziɖuɣiwo la, eɖo aɖaŋuwɔlawo kple dɔwɔnuwo ɖa be woazã le fia ƒe xɔwo kple Mawu ƒe gbedoxɔa tutu me. (Samuel II, 5:11; Kronika II, 2:10-15) Gake nublanuitɔea, Tirotɔwo va tsi tre ɖe Yehowa ƒe amewo ŋu emegbe. Nukae na nuwo va trɔ alea?—Psalmo 83:4-8; Yoel 4:4-6; Amos 1:9, 10.\n“Wò Dzi De Asi Dada Me”\n10, 11. (a) Amekae míate ŋu atsɔ Tiro-fiawo asɔ kplii? (b) Nukae na Tirotɔwo ƒe nɔnɔme ɖe Israel-viwo ŋu va trɔ?\n10 Yehowa na eƒe gbɔgbɔ ʋã nyagblɔɖila Xezekiel be wòaklo nu le Tiro fiaƒomea ƒe nuwɔnawo dzi ahabu fɔ wo. Gbedasi ma si wogblɔ na “Tiro-fia” la sɔ nyuie na Tiro fiaƒomea kple yomemɔfiala gãtɔ Satana, amesi “[menɔ] tsitre ɖe nyateƒe la me o” siaa. (Xezekiel 28:12; Yohanes 8:44) Satana nye gbɔgbɔmeme eye esubɔ nuteƒewɔwɔtɔe le Yehowa ƒe vi siwo le dziƒo ƒe habɔbɔa me kpɔ. Yehowa to Xezekiel dzi na míenya nusi koŋ na nu gblẽ le Tiro fiaƒomea kple Satana ŋu:\n11 “Ènɔ Mawu ƒe abɔ Eden me, eye wotsɔ kpe xɔasi vovovowo ɖo ŋuwò . . . Ènye Kerubi keke aʋala me . . . Dzuƒe menɔ wò zɔzɔme ŋu tso gbesigbe wowɔ wò, vaseɖe esime wokpɔ nu madzɔmadzɔ le ŋuwò o. Le wò asitsatsa gbogboawo ta nètsɔ nu vɔ̃ɖi wɔwɔ yɔ ɖokuiwò mee, eye nèzu nuvɔ̃wɔla; eyata . . . [matsrɔ̃] wò . . . , wò Kerubi, si keke aʋala me. Wò dzi de asi dada me le wò nyonyo ta, ètsɔ wò nunya de aka le wò atsyɔ̃ ta.” (Xezekiel 28:13-17) Ẽ, ɖokuidodoɖedzi na Tiro-fiawo va sẽ ŋuta le Yehowa ƒe amewo ŋu. Kesinɔnu gbogbo aɖe va su Tiro si le asitsatsa ta eye nu dzeani siwo le dua me na wòxɔ ŋkɔ. (Yesaya 23:8, 9) Tiro-fiawo va nɔ wo ɖokui kpɔm akpa, si na wova dze Mawu ƒe amewo tete ɖe to.\n12. Nukae na Satana va zu yomemɔfiala, eye nukae wòyi edzi le wɔwɔm?\n12 Nenema kee nunya nɔ gbɔgbɔmenuwɔwɔ si va zu Satana si be wòawɔ dɔ sia dɔ si Mawu de esi hafi. Le esi wòakpɔ ŋudzedze ɖe nu ŋu teƒea, ‘eva do eɖokui ɖe dzi’ heva nɔ vlo dom Mawu ƒe dziɖuɖu. (Timoteo I, 3:6) Ekpɔ eɖokui gãe ale gbegbe be eva di vevie be Adam kple Xawa nade ta agu na ye. Dzodzro vɔ̃ sia va tsi ɖe eyama me heva dzi nuvɔ̃. (Yakobo 1:14, 15) Satana ble Xawa wòɖu ati si ɖeka ko ŋuti Mawu de se ɖo na wo la. Azɔ Satana na eya hã ƒoe ɖe Adam nu wòɖu ati si ŋu wode se ɖo la. (Mose I, 3:1-6) Aleae wòdzɔe be atsu kple asi gbãtɔwo gbe be Mawu megaɖu yewo dzi o, si wɔe be wova zu Satana subɔlawo ŋutɔŋutɔ. Eƒe ɖokuidodoɖedzia mese ɖe afima o. Edze agbagba be yeable dziƒo kple anyigba dzi nuwɔwɔ nyanu ɖesiaɖe, kpakple Yesu Kristo kura gɔ̃ hã, be woade ta agu na ye, ale be woagbe Yehowa ƒe dziɖuɖu.—Mateo 4:8-10; Nyaɖeɖefia 12:3, 4, 9.\n13. Nukae dona tsoa ɖokuidodoɖedzi me?\n13 Eyata àte ŋu akpɔe be Satana gbɔe ɖokuidodoɖedzi dzɔ tso; nuwɔna sia gbɔ koŋue nuvɔ̃, fukpekpe, kple nufitifitiwɔwɔ siwo le xexeame egbea dzɔ tso. Esi Satanae nye “xexe sia me mawu” ta la, eyi edzi le dada kple ɖokuidodoɖedzi manyomanyo ƒãm ɖe amewo me. (Korintotɔwo II, 4:4) Enyae be ɣeyiɣi vi aɖe koe kpɔtɔ na ye, eye le esia ta ele aʋa wɔm kple Kristotɔ vavãwo. Taɖodzinu si le esie nye be yeatrɔ wo ɖa tso Mawu gbɔ, yeana woava zu wo ɖokui lɔ̃lawo, adegbe ƒolawo, kple ɖokuidoɖedzilawo. Biblia gblɔe ɖi be ɖokuitɔdidi ƒe nɔnɔme siawo abɔ le ‘ŋkeke mamlɛ’ siawo me.—Timoteo II, 3:1, 2; Nyaɖeɖefia 12:12, 17.\n14. Gɔmeɖose ka dzie Yehowa nɔa te ɖo wɔa nu kple nuwɔwɔ siwo si nunya le?\n14 Yesu Kristo ya klo nu le nu gbegblẽ si do tso Satana ƒe ɖokuidodoɖedzi me ŋu dzideƒotɔe. Yesu gblɔ gɔmeɖose si dzi Yehowa nɔa te ɖo wɔa nu kple ameƒomea na eƒe futɔ siwo nɔ wo ɖokui bum ame dzɔdzɔewoe. Egblɔe wòde zi etɔ̃ ya teti be: “Amesiame, si ado eɖokui ɖe dzi la, woabɔbɔe ɖe anyi, eye amesi abɔbɔ eɖokui ɖe anyi la, woadoe ɖe dzi.”—Luka 14:11; 18:14; Mateo 23:12.\nKpɔ Nyuie be Nàgava Nɔ Ðokuiwò Dom Ðe Dzi O\n15, 16. Nukae na Hagar va do eɖokui ɖe dzi?\n15 Ðewohĩ ède dzesii be kpɔɖeŋu siwo katã míegblɔ va yi tso ɖokuidodoɖedzi ŋu la ku ɖe ame ŋkutawo ŋu. Ðe ema fia be ame tsɛwo ya mate ŋu ado wo ɖokui ɖe dzi oa? Mefia nenema kura o. De ŋugble tso nane si dzɔ le Abraham ƒe aƒeme ŋu kpɔ. Vi aɖeke menɔ blemafofo sia si be wòanyi eƒe nuwo dome o, evɔ srɔ̃a Sara tsi, magate ŋu adzi vi o. Ebɔ ɣemaɣi be amesiwo le Abraham ƒe nɔnɔmea tɔgbe me naɖe srɔ̃ bubu be wòadzi vi nɛ. Mawu da asi ɖe srɔ̃ɖeɖe mawo dzi elabena ɣeyiɣi mekpɔ de nɛ ɣemaɣi be wòagbugbɔ dzidzenu siwo nɔ esi ku ɖe srɔ̃ɖeɖe ŋu la aɖo anyi le tadeagula vavãtɔwo dome o.—Mateo 19:3-9.\n16 Esi Sara ƒoe ɖe srɔ̃a Abraham nu ta la, elɔ̃ be yeaxɔ Sara ƒe kosivi Egiptetɔ Hagar aɖe be wòadzi domenyila na ye. Esi Hagar va zu Abraham srɔ̃ evelia ta la, eva fɔ fu. Ðe wòle be wòada akpe gã aɖe ɖe bubu si wode eŋu ta hafi. Gake ɖe wòva do eɖokui ɖe dzi boŋ. Biblia gblɔ be: “Esi wòkpɔ bena, yefɔ fu la, eva eƒe aƒenɔ kpɔ ge ɖe ƒomevii.” Nɔnɔme sia va he dzre va Abraham ƒeme ale gbegbe be Sara va nya Hagar. Gake kuxia gbɔ kpɔnu nɔ anyi. Mawu ƒe dɔla xlɔ̃ nu Hagar be: “Trɔ yi wò aƒenɔ gbɔ, eye nabɔbɔ ɖokuiwò ɖe ete!” (Mose I, 16:4, 9) Edze ƒã be Hagar wɔ nuxlɔ̃amea dzi, trɔ eƒe nɔnɔme ɖe Sara ŋu, si na wòva zu ame akpe geɖe mama.\n17, 18. Nukatae wòle be mí katã míanɔ ŋudzɔ ɖe ɖokuidodoɖedzi ŋu?\n17 Hagar ƒe kpɔɖeŋua ɖee fia be ne eme va nyo na ame la, ate ŋu ado eɖokui ɖe dzi. Nusɔsrɔ̃ si le emee nye be Kristotɔ si tsɔ dzi nyui subɔa Mawu gɔ̃ hã ate ŋu ava do eɖokui ɖe dzi ne kesinɔnu alo ŋusẽ va su esi. Ame ate ŋu ava do eɖokui ɖe dzi hã ne ame bubuwo kafunɛ ɖe eƒe dzidzedzekpɔkpɔ, nunya, alo ŋutete ta. Ẽ, ele be Kristotɔwo nakpɔ nyuie be ɖokuidodoɖedzi nagage ɖe woƒe dzi me o. Esia hiã, vevietɔ ne nu va dze edzi nɛ alo wòva xɔ agbanɔamedzi geɖe.\n18 Gake susu vevitɔ kekeake si ta míatsri ɖokuidodoɖedzie nye alesi Mawu buna nɔnɔme siae. Eƒe Nya la gblɔ be: “Ame vɔ̃ɖiwo ƒe akaɖi enye nuvɔ̃, dadaŋkuwo kple dzi, si vu gblotoo.” (Lododowo 21:4) Enyo be míade dzesii be Biblia xlɔ̃ nu Kristotɔ siwo nye “xexe sia me kesinɔtɔwo” etɔxɛ be “woagado wo ɖokui ɖe dzi glodzo o.” (Timoteo I, 6:17; Mose V, 8:11-17) Ele be Kristotɔ siwo menye kesinɔtɔwo o hã natsri “ŋku vɔ̃ɖi,” alo ŋuʋaʋã, eye ele be wòanɔ susu me na wo be ɖokuidodoɖedzi ate ŋu age ɖe ameƒomevi ɖesiaɖe me.—Marko 7:21-23; Yakobo 4:5.\n19. Aleke Uziya wɔ gblẽ ŋkɔ nyui si nɔ eŋu lae?\n19 Ðokuidodoɖedzi kple nɔnɔme vɔ̃ɖi bubuwo ate ŋu ana mía kple Yehowa dome ƒomedodo me nagblẽ. Le kpɔɖeŋu me, bu nusiwo dzɔ le Fia Uziya ƒe dziɖuɣi ƒe akpa gbãtɔ ŋu kpɔ: “Ewɔ nusi dze Yehowa ŋu . . . Edi Mawu . . . eye Mawu na wòdze edzi nɛ le ŋkeke, siwo katã me wòdi Yehowa.” (Kronika II, 26:4, 5) Gake nublanuitɔea, Fia Uziya va gblẽ ŋkɔ nyui si nɔ eŋu elabena “ede asi dada me, vaseɖe esime eƒe nuwɔwɔ gblẽ.” Eva nɔ eɖokui kpɔm ale gbegbe be eva yi gbedoxɔa me be yeasa vɔ. Esi nunɔlawo xlɔ̃ nui be megawɔ ɖokuidodoɖedzinu sia o la, “Uziya do dɔmedzoe.” Nusi do tso eme nɛ ye nye be Yehowa na wòdze anyi, eye wòzu amesi ŋu Mawu megakpɔa ŋudzedze ɖo o vaseɖe eƒe kugbe.—Kronika II, 26:16-21.\n20. (a) Aleke ŋkɔ nyui si nɔ Fia Xizkiya ŋu va ɖo afɔku mee? (b) Nuka mee míadzro le nyati si kplɔ esia ɖo me?\n20 Àte ŋu atsɔ kpɔɖeŋu sia asɔ kple Fia Xizkiya tɔ. Fia sia gblẽ ŋkɔ na eɖokui ɣeaɖeɣi kloe elabena “ede asi dada me.” Gake dzidzɔtɔea, ‘Xizkiya bɔbɔ eɖokui le eƒe dada la ta,’ si na Mawu gava kpɔ ŋudzedze ɖe eŋu. (Kronika II, 32:25, 26) De dzesii be nusi kpɔ Xizkiya ƒe ɖokuidodoɖedzi kuxia gbɔe nye ɖokuibɔbɔ. Ẽ, amesi medoa eɖokui ɖe dzi o la bɔbɔa eɖokui. Eyata, le nyati si akplɔ esia ɖo me la, míadzro alesi míawɔ atu ɖokuibɔbɔ ɖo ahayi edzi abɔbɔ mía ɖokui abe Kristotɔwo ene ɖaa la me.\n21. Nukae Kristotɔ siwo bɔbɔa wo ɖokui ate ŋu anɔ mɔ kpɔm na?\n21 Gake migana míaŋlɔ nu gbegblẽ siwo do tso ɖokuidodoɖedzi me be gbeɖe o. Esi wònye Mawu “tsia tre ɖe dadalawo ŋuti” ta la, mina míaɖoe kplikpaa be míatsri dada manyomanyo ɖesiaɖe. Esi míele agbagba dzem be míanye Kristotɔ siwo bɔbɔa wo ɖokui ta la, míate ŋu anɔ mɔ kpɔm be míatsi agbe le Mawu ƒe ŋkeke gã la dzi, esime wòaɖe ɖokuidoɖedzilawo kple nusiwo dona tsoa ɖokuidodoɖedzi me ɖa le anyigba dzi. Ekema “woabɔbɔ amegbetɔwo ƒe adegbeƒoƒo ɖe anyi, eye woate ŋutsuwo ƒe dada ɖe to, ne Yehowa ɖeɖeko nanye gã le ŋkeke ma dzi.”—Yesaya 2:17.\n• Amekae nàgblɔ be ɖokuidoɖedzila nye?\n• Afikae ɖokuidodoɖedzi dzɔ tso?\n• Nukae ate ŋu ana ame nado eɖokui ɖe dzi?\n• Nukatae wòle be míakpɔ nyuie le ɖokuidodoɖedzi ŋu?\nFarao ƒe ɖokuidodoɖedzi na wòɖu ŋukpe\nEsi eme nyo na Hagar la, edo eɖokui ɖe dzi\nXizkiya bɔbɔ eɖokui, si na Mawu gakpɔ ŋudzedze ɖe eŋu\nƉoe Ɖe Amewo Ɖoe Ɖe Amewo Kpɔ Nyuie Be Nàgava Zu Ðokuidoɖedzila O\nw05 10/15 axa 21-26


Ðo To Mawu—Nɔnɔmetatagbalẽ Aɖe Si Le Vi Ðem Na Amewo Le Xexea Me Godoo\nGBE BUBU Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Basque Batak (Toba) Bislama Cambodian Chichewa China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Chol Chuvash Croatian Czech Dangme Danish Dutch Estonian Eŋlisi Eʋegbe Fante Finnish Franse Ga Galician Georgian German Greek Haitian Creole Hiligaynon Hungarian Icelandic Iloko Indonesian Italian Japanese Kabyle Kannada Kazakh Kinyarwanda Kirghiz Kirundi Kongo Korean Kpelle Krio Lingala Lithuanian Malagasy Malay Malayalam Mingrelian Myanmar Nahuatl (Central) Ngabere Norwegian Nzema Oromo Otomi (Mezquital Valley) Polish Portuguese Portuguese (Portugal) Punjabi Romanian Russian Serbian Serbian (Roman) Sesotho (Lesotho) Setswana Sinhala Slovak Slovenian Solomon Islands Pidgin Spanish Swahili Swedish Tagalog Tahitian Tajiki Tankarana Tarascan Tatar Telugu Thai Tigrinya Tojolabal Tongan Totonac Tshwa Tsonga Turkish Tzeltal Tzotzil Uighur (Cyrillic) Ukrainian Urdu Uzbek Valencian Vezo Wallisian Welsh Xhosa Zulu\nNɔnɔmetatagbalẽ Aɖe Si Le Vi Ðem Na Amewo Le Xexea Me Godoo\nOdval le Mongolia. Nyɔnu sia menya eƒe ƒe tututu o, gake esusui be anye ƒe 1921 mee wodzi ye. Le eƒe ɖevime me la, ekplɔa tɔ́a ƒe lãwo, eye ƒe ɖeka pɛ ko wòde suku. Menya nuxexlẽ o. Ke hã agbalẽ aɖe si me nɔnɔmetata nyakpɔwo le la kpe ɖe eŋu wòva nya nu tso Mawu kple etsɔme dodzidzɔname si asu ame siwo ɖoa toe si la ŋu. Nya mawo wɔ dɔ ɖe edzi vevie.\nAgbalẽ gbadza sia si Yehowa Ðasefowo ta le ƒe 2011 me la ƒomevi evee li. Nɔnɔmetatawo le evea siaa me, gake nuŋɔŋlɔwo sɔ gbɔ le ɖeka me wu.\nEsime nuŋɔŋlɔwo sɔ gbɔ le wu lae nye Ðo To Mawu Ne Nànɔ Agbe Tegbee, eye eteƒe madidi o gbe siwo me wòle la ade 583. Eveliae nye Ðo To Mawu, ade gbegbɔgblɔ 483. Gbe siwo me woɖe agbalẽ sia ɖo la sɔ gbɔ wu Dukɔ Ƒoƒuawo Ƒe Xexea Me Katã Ƒe Amegbetɔ Ƒe Gomenɔamesi Sewo si gɔme woɖe le October 2013 me ɖe gbegbɔgblɔ 413 me. Gakpe ɖe eŋu la, agbalẽ eve siawo ƒe agbɔsɔsɔ si woma la de miliɔn 80 kloe.\nLe Brazil la, nyɔnu aɖe xɔ Ðo To Mawu gbalẽa kple dzidzɔ hegblɔ be: “Enyo ŋutɔ be ame aɖewo li tsɔa ɖe le eme na ame siwo le abe nye ene. Nyemexɔ miaƒe agbalẽwo kpɔ o, elabe nyemenya nuxexlẽ o. Gake maxɔ agbalẽ gbadza sia.”\nBrigitte, si menya nuxexlẽ o eye wòle France la gblɔ be: “Meléa ŋku ɖe nɔnɔmetata siwo le agbalẽa me la ŋu gbe sia gbe.”\nÐasefo aɖe si le South Africa gblɔ be: “Agbalẽ siae nye agbalẽ nyuitɔ si akpe ɖe ŋunye mafia Biblia me nyateƒea Chinatɔwo. Medzro eme kple yunivɛsitidelawo kple ame siwo menya nuxexlẽ ale o siaa, ame sia ame ƒomevi ko. Ðo To Mawu Ne Nànɔ Agbe Tegbee gbalẽa kpena ɖe ŋunye mefiaa Biblia me nufiafia veviwo amewo le ɣeyiɣi kpui aɖe me. Le gaƒoƒo afã pɛ ko me la, meɖoa nusɔsrɔ̃a anyi.”\nÐasefo siwo le Germany srɔ̃ Biblia kple atsu kple asi agbalẽnyala aɖewo. Nu siwo le agbalẽa me wɔ dɔ ɖe srɔ̃ŋutsua dzi vevie wògblɔ be: “Nu ka tae míena agbalẽ siam kaba o? Ekpena ɖe ŋunye mesea Biblia me nudzɔdzɔwo kple nyawo gɔme bɔbɔe.”\nTokunɔ aɖe si le Australia gblɔ be: “Menɔ nyɔnu saɖagaxɔmenɔlawo gbɔ le saɖagaxɔ me ƒe geɖe. Nye kple sɔlemehakplɔlawo dome le kplikplikpli. Gake wo dometɔ aɖeke mefia nu si Mawu Fiaɖuƒea nye lam o. Nɔnɔmetata siwo le agbalẽ sia me kpe ɖe ŋunye mese nya siwo le Mateo 6:10 la gɔme nyuie.”\nYehowa Ðasefowo ƒe alɔdzedɔwɔƒe si le Canada ŋlɔ bena: “Esi Sierra Leone tɔ siwo le afi sia kpɔ Kriogbe me Ðo To Mawu gbalẽa la, ewɔ dɔ ɖe wo dometɔ geɖe dzi wogblɔ be Yehowa Ðasefowo le kutri kum le Biblia me gbedeasia gblɔm na amewo vavã. Wo dometɔ aɖewo gblɔ be: ‘Miawo ya mietsɔa ɖe le eme na amewo, evɔ mele nenema le ame akpa gãtɔ gome o.’ ”\nÐo To Mawu Ne Nànɔ Agbe Tegbee\nÐo To Mawu


2 Mose 20 - Holy Bible [Ewe Bible 1913] - (2Mo 20)\nEye Mawu to nya siawo katã bena:\nNyee nye Yehowa wò Mawu, si kplɔ wò tso kluvinyenyeƒe me le Egipte-nyigba dzi.\nMawu bubua ɖeke megunɔ asiwò kpe ɖe ŋunye o.\nMegawɔ legbaa ɖeke na ɖokuiwò o. Megawɔ nusiwo le dziƒo, alo nusiwo le anyigba dzi, alo nusiwo le tsi me le anyigba te la, ƒe nɔnɔme o.\nMegade ta agu na wo o, eye megasubɔ wo o, elabena nye Yehowa, wò Mawu la, Mawu ʋãŋu menye, amesi ɖoa fofowo ƒe vodada teƒe na ɖevi, siwo léa tum la, vaseɖe dzidzime etɔ̃lia kple enelia dzi;\nke mevea ame akpe nane, siwo lɔ̃am, eye wowɔa nye seawo dzi la nu.\nMegayɔ Yehowa, wo Mawu, ƒe ŋkɔ yakayaka o, elabena Yehowa magbe tohehe na amesi yɔa eƒe ŋkɔ dzodzro la o.\nƉo ŋku dzudzɔgbe la dzi, ne nawɔe kɔkɔe.\nŊkeke ade nawɔ dɔ, eye nawɔ ŋuwò dowo katã.\nKe ŋkeke adrelia enye dzudzɔgbe na Yehowa, wò Mawu la; megawɔ dɔa ɖeke le edzi o, eɖanye wò ŋutɔ, viwòŋutsu alo viwònyɔnu o, eɖanye wò dɔlaŋutsu, wò dɔlanyɔnu, wò lã, alo wò amedzro, si dzewo du me la o.\nElabena ŋkeke ade mee Yehowa wɔ dzi kple anyigba, atsiaƒu kple nusiwo katã le eme, eye wòdzudzɔ eɖokui le ŋkeke adreagbe. Eyata Yehowa yra dzudzɔgbe la, eye wòwɔe kɔkɔe.\nMegawu ame o.\nMegawɔ ahasi o.\nMegafi fi o.\nMegaɖi aʋatsoɖase le hawòvi ŋuti o.\nEsi dukɔ blibo la se dziɖegbe kple kpẽawo ƒe ɖiɖi, eye wokpɔ dzikedzo kple alesi toa le dzudzɔ tumi la, dukɔ la dzo nyanyanya, eye wotsi tre ɖe adzɔge ke.\nEye wogblɔ na Mose bena: Wò la ƒo nu kpli mí, eye míaɖo to asee, ke Mawu megaƒo nu kpli mí, bena míagaku o.\nMose gblɔ na dukɔ la bena: Migavɔ̃ o, elabena Mawu ɖe wòva mia do ge akpɔ, bena vɔvɔ̃ nanɔ eŋu le mia dome, ne miagawɔ nuvɔ̃ o.\nAle dukɔ la tsi tre ɖe adzɔge ke; ke Mose te ɖe alilikpo dodo, si me Mawu le la ŋu.\nEye Yehowa gblɔ na Mose bena: Ale nagblɔ na Israel-viwo enye si: Mia ŋutɔwo miekpɔ bena, meƒo nu kpli mi tso dziƒo.\nMigawɔ mawu bubua ɖeke kpe ɖe ŋunye o; migawɔ ɖeke o, eɖanye klosalolegba alo sikalegba o.\nTso anyi ɖi vɔsamlekpui nam, eya dzi natsɔ wò alẽwo kple wò nyiwo ame numevɔsa le, eye nasa, akpedavɔwo le Mava afisiafi, si meɖo be, woaɖo ŋku nye ŋkɔ dzi le la, eye mayra wò.\nNe ebe, yeatsɔ kpe aɖi vɔsamlekpui nam la, megatsɔ esi wotu o; elabena ne etso ga fu kpee la, ekema ègblẽ ka ɖo nɛ.\nMegaflɔ atrakpui de nye vɔsamlekpui dzi o, bena wò ama nagadze le edzi o.\n2 Mose 20:1\n2 Mose 20:3\n2 Mose 20:4\n2 Mose 20:6\n2 Mose 20:8\n2 Mose 20:9\n2 Mose 20:10\n2 Mose 20:13\n2 Mose 20:14\n2 Mose 20:15\n2 Mose 20:16\n2 Mose 20:18\n2 Mose 20:19\n2 Mose 20:20\n2 Mose 20:21\n2 Mose 20:22\n2 Mose 20:24\n2 Mose 20:25\n2 Mose 20:26\n2 Mose 1 / 2Mo 1\n2 Mose 2 / 2Mo 2\n2 Mose 3 / 2Mo 3\n2 Mose 4 / 2Mo 4\n2 Mose 5 / 2Mo 5\n2 Mose 6 / 2Mo 6\n2 Mose 7 / 2Mo 7\n2 Mose 8 / 2Mo 8\n2 Mose 9 / 2Mo 9\n2 Mose 10 / 2Mo 10\n2 Mose 11 / 2Mo 11\n2 Mose 12 / 2Mo 12\n2 Mose 13 / 2Mo 13\n2 Mose 14 / 2Mo 14\n2 Mose 15 / 2Mo 15\n2 Mose 16 / 2Mo 16\n2 Mose 17 / 2Mo 17\n2 Mose 18 / 2Mo 18\n2 Mose 19 / 2Mo 19\n2 Mose 20 / 2Mo 20\n2 Mose 21 / 2Mo 21\n2 Mose 22 / 2Mo 22\n2 Mose 23 / 2Mo 23\n2 Mose 24 / 2Mo 24\n2 Mose 25 / 2Mo 25\n2 Mose 26 / 2Mo 26\n2 Mose 27 / 2Mo 27\n2 Mose 28 / 2Mo 28\n2 Mose 29 / 2Mo 29\n2 Mose 30 / 2Mo 30\n2 Mose 31 / 2Mo 31\n2 Mose 32 / 2Mo 32\n2 Mose 33 / 2Mo 33\n2 Mose 34 / 2Mo 34\n2 Mose 35 / 2Mo 35\n2 Mose 36 / 2Mo 36\n2 Mose 37 / 2Mo 37\n2 Mose 38 / 2Mo 38\n2 Mose 39 / 2Mo 39\n2 Mose 40 / 2Mo 40


Marko 14 | Biblia Le Internet Dzi | Xexe Yeye Gɔmeɖeɖe (1984)\n14 Azɔ esusɔ ŋkeke eve ne ŋutitoto kple abolo maʋãmaʋã ƒe ŋkekenyuia naɖo. Eye nunɔlawo ƒe tatɔwo kple agbalẽfialawo nɔ ayemɔ si dzi woato alée ahawui la dim; 2 elabena wonɔ gbɔgblɔm enuenu be: “Menye le ŋkekenyuia ɖuɣi o; ɖewohĩ zi ava tɔ le dukɔ la me.” 3 Eye esi wònɔ Betania le Simon kpodɔlélaa ƒe aƒe me, eye wònɔ kplɔ̃ ŋu la, nyɔnu aɖe si si alabastrogoe, si me ami ʋeʋĩ aɖe le, si nye nardomi akuakua, si xɔ asi ŋutɔ la, va do. Esi wòʋu alabastrogoea nu la, ete ekɔkɔ ɖe eƒe tame. 4 Ke ameawo dometɔ aɖewo nɔ nu ƒom dzikutɔe kple wo nɔewo le nu sia ta gblɔ be: “Nu ka tae wogblẽ ami ʋeʋĩ sia dome alea? 5 Elabena woate ŋu adzra ami ʋeʋĩ sia wòawu denario alafa etɔ̃ sɔŋ, eye woatsɔe ana ame dahewo ɖe!” Eye eƒe nu ku dzi na wo vevie ŋutɔ. 6 Gake Yesu gblɔ be: “Miɖe asi le eŋu. Nu ka tae miebe yewoaɖe fu nɛ? Nu nyui aɖee wòwɔ nam. 7 Elabena ame dahewo le mia gbɔ ɣesiaɣi, eye ɣesiaɣi si mielɔ̃ la, miate ŋu awɔ dɔmenyo na wo faa, ke nye ya nyemanɔ mia gbɔ ɣesiaɣi o. 8 Ewɔ nu si wòate ŋui; edo ŋgɔ si ami ʋeʋĩ na nye ŋutilã hena ɖiɖi. 9 Vavã mele egblɔm na mi be: Afi sia afi si woaɖe gbeƒã nya nyui la le le xexe blibo la katã me la, woagblɔ nu si nyɔnu sia wɔ la hã, atsɔ anɔ ŋku ɖom edzi.” 10 Eye Yuda Iskariot, si nye ame wuieveawo dometɔ ɖeka, yi nunɔlawo ƒe tatɔwo gbɔ, be yeadee asi na wo. 11 Esi wosee la, dzi dzɔ wo ŋutɔ, eye wodo ŋugbe be yewoana klosalogae. Eya ta ete mɔnudidi le ale si wòawɔ adee asi bɔbɔe ŋu. 12 Ke le abolo maʋãmaʋã ƒe ŋkeke gbãtɔ, si dzi wotsɔa ŋutitotolãa saa vɔe le dzi la, eƒe nusrɔ̃lawo gblɔ nɛ be: “Afi kae nèdi be míava dzra ɖo na wò, be nàɖu ŋutitoto la le?” 13 Ale wòdɔ eƒe nusrɔ̃lawo dometɔ eve gblɔ na wo be: “Miyi ɖe dua me, eye ŋutsu aɖe si tsɔ tsize si wotsɔ anyi wɔe la ado go mi. Mikplɔe ɖo, 14 eye afi sia afi si wòage ɖe eme le la, migblɔ na aƒea tɔ be, ‘Nufiala be: “Afi kae amedzroxɔ si me mía kple nye nusrɔ̃lawo míaɖu ŋutitotoa le la le?”’ 15 Eye afia xɔ gã aɖe si le dziƒoxɔ dzi, si me woɖo nuwo ɖo xoxo la mi; midzra afi ma ɖo na mí.” 16 Eya ta nusrɔ̃laawo do go, eye woyi dua me, eye wokpɔe abe ale si tututu wògblɔe na wo ene; eye wodzra ɖo ɖe ŋutitoto la ŋu. 17 Esi fiẽsi ɖo la, eya kple ame wuieveawo va. 18 Eye esi wonɔ kplɔ̃ ŋu nɔ nu ɖum la, Yesu gblɔ be: “Vavã mele egblɔm na mi be: Mia dometɔ ɖeka si le nu ɖum kplim la adem asi.” 19 Wote nuxaxa hebiae ɖekaɖeka be: “Menye nyee o ɖe, alo?” 20 Egblɔ na wo be: “Ame wuieveawo dometɔ ɖekae, ame si le asi dem agba ɖeka me kplim. 21 Nyateƒee, Amegbetɔvi la dzo yina, abe ale si woŋlɔe ɖi le eŋuti ene, gake baba na ame ma, si dzi woto de Amegbetɔvi la asi! Anyo na ame ma wu ne ɖe womegaxae dzi o.” 22 Eye esi wonɔ nua ɖum la, etsɔ abolo, yra ɖe edzi, ŋe eme, eye wòtsɔe na wo hegblɔ be: “Mixɔe, esia tsi tsitre ɖi na nye ŋutilã.” 23 Eye esi wòtsɔ kplu ɖe asi la, eda akpe ɖe eta, eye wòtsɔe na wo, eye wo katã wonoe le enu. 24 Eye wògblɔ na wo be: “Esia tsi tsitre ɖi na nye ‘nubabla ƒe ʋu,’ si woakɔ ɖe anyi le ame geɖewo ta. 25 Vavã mele egblɔm na mi be, nyemegale waintsetse me tsi no ge akpɔ o va se ɖe ŋkeke ma dzi, esime manoe yeyee le Mawu fiaɖuƒe la me.” 26 Mlɔeba esi wodzi kafukafuhawo vɔ la, wodo go yi Amito la dzi. 27 Eye Yesu gblɔ na wo be: “Mi katã miakli nu, elabena woŋlɔe ɖi be, ‘Mada nu alẽkplɔla la, eye alẽawo aka ahlẽ.’ 28 Gake ne wofɔm ɖe tsitre megbe la, madze mia ŋgɔ ayi Galilea.” 29 Ke Petro gblɔ nɛ be: “Ne ame susɔeawo katã kli nu kura gɔ̃ hã, nye ya nyemakli nu o.” 30 Eya ta Yesu gblɔ nɛ be: “Vavã mele egblɔm na wò be: Egbea, ɛ̃, zã sia me, hafi koklo naku atɔ zi eve la, àgbe nu le gbɔnye zi etɔ̃.” 31 Gake ete gbɔgblɔ tɔteteɖedzitɔe be: “Ne anɔ nam be maku kpli wò hã la, nyemagbe nu le gbɔwò akpɔ o.” Eye ame susɔeawo hã te gbɔgblɔ nenema ke. 32 Eye wova ɖo teƒe aɖe si woyɔna be Getsemane, eye wògblɔ na eƒe nusrɔ̃lawo be: “Minɔ anyi ɖe afi sia, ne mayi aɖado gbe ɖa.” 33 Eye wòkplɔ Petro kple Yakobo kpakple Yohanes ɖe ŋuti, eye dzidzi ƒoe wòte dzodzo nyanyanya. 34 Eye wògblɔ na wo be: “Nye luʋɔ le nu xam vevie, va se ɖe keke ku me ke. Minɔ afi sia, eye minɔ ŋudzɔ.” 35 Eye esi wòte yi ŋgɔ vie la, edze klo tsyɔ mo anyi hete gbedodoɖa be, ne anya wɔ la, gaƒoƒo la nato ye ŋu ayi. 36 Eye wòyi edzi gblɔ be: “Abba,* Fofo, nuwo katã le bɔbɔe na wò; ɖe kplu sia ɖa le gbɔnye. Ke hã, menye nu si medi o, ke boŋ nu si nèdi.” 37 Eye wòva hekpɔ be wonɔ alɔ̃ dɔm, eye wògblɔ na Petro bena: “Simon, alɔ̃ dɔm nèlea? Màte ŋu ayi edzi anɔ ŋudzɔ gaƒoƒo ɖeka oa? 38 Minɔ ŋudzɔ, eye minɔ gbedodoɖa dzi, be miagadze tetekpɔ me o. Nyateƒee, gbɔgbɔ la le lɔlɔ̃m, gake ŋutilãa ya gbɔdzɔ.” 39 Eye wògadzo yi ɖado gbe ɖa, hegblɔ nya ma ke. 40 Eye wògatrɔ va hekpɔ wo wonɔ alɔ̃ dɔm, elabena alɔ̃ bla ŋku na wo, eya ta womenya nya si woagblɔ nɛ o. 41 Eye wògava zi etɔ̃lia, eye wògblɔ na wo be: “Ɣeyiɣi sia mee mianɔ alɔ̃ dɔm ahanɔ ɖiɖim ɖe emea? Esɔ gbɔ! Gaƒoƒo la de! Kpɔ ɖa! Wotsɔ Amegbetɔvi la de asi na nu vɔ̃ wɔlawo. 42 Mitso, mina mídzo. Kpɔ ɖa! Ame si dem asi la gogo.” 43 Eye enumake esi wòganɔ nuƒoƒo dzi la, Yuda, ame wuieveawo dometɔ ɖeka, va ɖo, eye ameha siwo lé yiwo kple kpowo ɖe asi la tso nunɔlawo ƒe tatɔwo kple agbalẽfialawo kpakple amegãwo gbɔ kplɔe ɖo. 44 Ke ame si dee asi la ɖo dzesi aɖe ɖi na wo be: “Ame si magbugbɔ nu na la, eyae; milée, eye mikplɔe yii dedie.” 45 Eye wòzɔ tẽe te ɖe eŋu gblɔ be: “Rabi!” eye wògbugbɔ nu nɛ. 46 Eya ta wodze edzi, eye wolée. 47 Gake ame siwo nɔ tsitre ɖe afi ma la dometɔ ɖeka ɖe eƒe yi, eye wòda nu nunɔlagã ƒe kluvi, eye wòkpa to nɛ. 48 Gake Yesu gblɔ na wo be: “Yiwo kple kpowoe mietsɔ do go be miava lém abe adzodala enea? 49 Menɔa mia gbɔ le gbedoxɔ me tso ŋkeke yi ŋkeke nɔa nu fiam, gake mielém kpɔ o. Ke hã, ele alea, bene Ŋɔŋlɔawo nava eme.” 50 Eye wo katã wogblẽe ɖi hesi dzo. 51 Gake ɖekakpui aɖe si do aklalawu nyui aɖe ɖeɖe ko la kplɔe ɖo; eye wodze agbagba be yewoalée, 52 ke egblẽ eƒe aklalawua ɖi hesi dzo awumadomadoe. 53 Azɔ wokplɔ Yesu yi nunɔlagã gbɔ, eye nunɔlawo ƒe tatɔwo kple amegãwo kpakple agbalẽfialawo katã va ƒo ƒu. 54 Gake Petro nɔ adzɔge ɖaa le eyome, eye wòkplɔe ɖo va keke nunɔlagã ƒe aƒea me ke; eye wònɔ anyi ɖe aƒemesubɔviawo gbɔ nɔ dzo aɖe si lelém nyuie la ƒum. 55 Ɣemaɣi la, nunɔlawo ƒe tatɔwo kple Sanhedrin blibo la nɔ ɖaseɖiɖi dim tso Yesu ŋu, ne woawui, gake womenɔ ɖeke kpɔm o. 56 Le nyateƒe me la, ame geɖewo nɔ aʋatsoɖase ɖim le eŋuti, gake woƒe nutsotsoawo mesɔ kple wo nɔewo tɔ o. 57 Azɔ hã, ame aɖewo tsi tsitre henɔ aʋatsoɖase ɖim ɖe eŋu, nɔ gbɔgblɔm be: 58 “Míesee wògblɔ be, ‘Magbã gbedoxɔ sia si wotsɔ asi wɔ la, eye le ŋkeke etɔ̃ me la, matu bubu si wometsɔ asi wɔ o.’” 59 Ke hã, woƒe nutsotsoawo mesɔ le nya siawo hã me o. 60 Mlɔeba nunɔlagã la tso ɖe tsitrenu le wo dome hebia Yesu be: “Mèle nya aɖeke gblɔ ge atsɔ aɖo eŋu oa? Nutsotso kawoe nye esiawo nam wole ɖe ŋuwò?” 61 Gake ezi kpi, eye meɖo nya aɖeke kura ŋu o. Eye nunɔlagã la gade asi nyabiabiae me gblɔ nɛ be: “Wòe nye Yayratɔ la ƒe Vi Kristo laa?” 62 Azɔ Yesu gblɔ be: “Nyee; eye miakpɔ Amegbetɔvi la wòabɔbɔ anɔ anyi ɖe ŋusẽ ƒe ɖusi me gbɔna kple dziƒolilikpowo.” 63 Tete nunɔlagã la dze eƒe awu etetɔwo hegblɔ be: “Ðe ɖasefo bubuwo gahiã mía? 64 Miese busunya la. Nya kae le mia si?” Wo katã wobu fɔe be edze ku. 65 Eye ame aɖewo de asi taɖeɖe ɖe eŋu me, eye wotsyɔ nu mo nɛ hetu kɔe gblɔ nɛ be: “Ne nyagblɔɖilae nènye la, ekema gblɔ ame si ƒo wò la na mí!” Eye esi ʋɔnudrɔ̃ƒea ƒe dzɔlawo ƒo tome nɛ vɔ la, wokplɔe yii. 66 Ke esi Petro nɔ aƒea me le gɔmea la, nunɔlagã la ƒe dɔlanyɔnuviwo dometɔ ɖeka va, 67 eye esi wòkpɔ Petro wònɔ dzo ƒum la, ekpɔ eƒe ŋkume dũu hegblɔ be: “Wò hã enɔ Yesu sia, Nazaretetɔ la ŋu.” 68 Gake egbe gblɔ be: “Nyemenyae o, eye nyemese nya si gblɔm nèle hã gɔme o,” eye wòdo go yi akpata la me. 69 Esi dɔlanyɔnuvia kpɔe le afi ma la, egate gbɔgblɔ na ame siwo le tsitre ɖe afi ma la be: “Wo dometɔ ɖekae nye esia.” 70 Eganɔ gbegbem ake. Eye le ɣeyiɣi ʋɛ aɖe megbe la, ame siwo le tsitre ɖe afi ma la gate gbɔgblɔ na Petro ake be: “Nyateƒee, wo dometɔ ɖekae nènye, elabena Galileatɔ hãe nènye.” 71 Gake ede asi fiƒodenyawo gbɔgblɔ me heta nu be: “Nyemenya ame sia si ŋuti miele nu ƒom le la o.” 72 Kasia koklo ku atɔ zi evelia; eye Petro ɖo ŋku nya si Yesu gblɔ nɛ la dzi be: “Hafi koklo naku atɔ zi eve la, àgbe nu le gbɔnye zi etɔ̃.” Eye eƒe dzi gbã, eye wòwó avi.\n^ Enye Aramgbe me nya si gɔmee nye “fofo la,” alo, “Oo, Fofo.”


Epître de Jude – Togo Chrétien\nYUDA ƑE AGBALẼ\nYuda, ame si nye Yakobo nɔvi lae ŋlɔ Yuda ƒe Agbalẽ. Le\nɣemaɣi me la, ame geɖewo va zu Kristotɔwo eye wokaka ɖe afi\nsia afi. Ke wo dometɔ aɖewo trɔ zu aʋatsonufialawo, he amewo\nɖa tso nyateƒe la gbɔ eye wode tɔtɔ hamea me. Nu sia na Yuda\nŋlɔ agbalẽ sia hedo ŋusẽ xɔsetɔwo be woanɔ te sesῖe eye woalé\nxɔse vavãtɔ la me ko ɖe asi ɣesiaɣi.\n1. Kpɔkplɔyiɖeme, 1-4\n2. Nuxɔxlɔ̃ hena ŋudzɔnɔnɔ ɖe aʋatsonufialawo ŋu, 5-6\n3. ŋusẽdodo hena xɔse vavãtɔ me léle ɖe asi, 17-23\n4. Yayranyawo, 24-25\n1 Yuda, Yesu Kristo ƒe dɔla kple Yakobo nɔviŋutsu, ŋlɔ na ame siwo woyɔ, ame\nsiwo Mawu Fofo la lɔ̃ eye Kristo Yesu lé wo ɖe te. 2 Amenuveve, ŋutifafa kple lɔlɔ̃\nnanye mia tɔ le agbɔsɔsɔ me.\n3 Nɔvi lɔlɔ̃awo, togbɔ be metsi dzi vevie be maŋlɔ nu na mi le ɖeɖe si ƒe\ngomekpɔlawo míenye la ŋuti hã la, edze ŋunye be maŋlɔ na mi, ado ŋusẽ mi be\nmiaʋlῖ xɔse si wotsɔ de asi na ame kɔkɔeawo zi ɖeka hena ɣeyiɣiawo katã la ta. 4\nMele esia gblɔm elabena ame aɖewo, ame siwo ƒe ʋɔnudɔdrɔ̃ woŋlɔ da ɖi tso blema\nke la va tra wo ɖokuiwo ɖe mia dome dzaa. Wonye mawumavɔ̃la, siwo trɔ míaƒe\nMawu la ƒe amenuveve wòzu mɔɖeɖe na ŋunyɔnuwo wɔwɔ eye wogbe nu le Yesu\nKristo, míaƒe dziɖula ɖeka hɔ̃ kple Aƒetɔ la gbɔ.\n5 Togbɔ be mienya esiawo katã xoxo hã la, medi be maɖo ŋku edzi na mi be\nAƒetɔ la ɖe eƒe dukɔ tso Egipte nyigba dzi gake emegbe la, etsrɔ̃ ame siwo mexɔ edzi\nse o. 6 Ke mawudɔla siwo melé woƒe bubuteƒe me ɖe asi o, ke boŋ wogblẽ woawo\nŋutɔ ƒe aƒe ɖi la, esiawoe wòde gae ɖe viviti me eye wotsɔ gakɔsɔkɔsɔ mavɔ de wo\nhena ʋɔnudɔdrɔ̃ le ŋkekegã la dzi. 7 Nenema ke, Sodom kple Gomora kpakple du\nsiwo ƒoxlã wo la tsɔ wo ɖokuiwo dzra na ŋutilãmeŋunyɔnuwo wɔwɔ kple agbe vlo\nnɔnɔ. Wonye ame siwo le fu kpem le dzo mavɔ ƒe tohehe me la ƒe kpɔɖeŋu.\n8 Nenema ke drɔ̃ekula siawo ƒo ɖi woawo ŋutɔ ƒe ŋutilãwo, wotsi tre ɖe\ndziɖulawo ŋu eye woƒoa nu vɔ̃ le dziƒodɔlawo ŋu. 9 Mawudɔlagã Maikel gɔ̃ hã esi\nwònɔ nya hem kple vɔ̃ɖitɔ la tso Mose ƒe ŋutilã kukua ŋuti la, mete ŋu do dzi gblɔ\nnya vɔ̃ aɖeke ɖe eŋuti o, ke ɖeko wògblɔ be, “Aƒetɔ la aka mo na wò!” 10 Gake ame\nsiawo ya ƒoa nu kple dzugbe ɖe nu sia nu si gɔme womese o la ŋuti eye nu sia nu si\ngɔme wose to seselelãme me abe lã siwo mebua tame o ene la, nu siawo kee nye nu\nsiwo gblẽa wo dome.\n11 Babaa na wo! Woto Kain ƒe mɔ; woti viɖe yome hege ɖe Balam ƒe vodada\nme eye wotsrɔ̃ wo le Kora ƒe aglãdzedze la me.\n12 Ame siawo nye ɖiƒonuwo le hamea ƒe lɔlɔ̃nuɖuƒewo. Woɖua nu kpli mi\nŋumakpetɔe, wonye alẽkplɔla siwo nyia woawo ŋutɔ ɖokuiwo ko. Wole abe alilῖkpo\nsiwo medzaa tsi o, eye ya lɔa wo ɖe enu ene. Wole abe kelemeti siwo metse ku o\neye woho wo ƒo ɖi eye woku zi gbɔ zi eve la ene. 13 Wole abe ƒutsotsoe siwo dze\nagbo hele woawo ŋutɔ ƒe ŋukpefutɔkpɔwo ɖem ɖe go la ene, wole abe ɣletivi siwo le\ntsatsam, esiwo woɖo viviti tsiɖitsiɖi da ɖi na tegbetegbe la ene.\n14 Enɔk, ame si nye dzidzime adrelia tso Adam dzi la gblɔ nya ɖi ɖe ame\nsiawo ŋu be, “Kpɔ ɖa, Aƒetɔ la gbɔna kple eƒe dɔla kɔkɔe akpe akpewo, 15 ne\nwòadrɔ̃ ʋɔnu ame sia ame ne wòabu fɔ mawumavɔ̃lawo ɖe nu vɔ̃ɖi siwo katã wowɔ\nle woƒe mɔ vɔ̃wo dzi hekpe ɖe nya vlo siwo katã nu vɔ̃ wɔla siawo gblɔ ɖe eya amea\nŋuti ŋu la ta.” 16 Ame siawo nye liʋiliʋῖlῖlawo kple ame siwo kpɔa vodada le nu sia\nnu ŋu. Wodzea woawo ŋutɔ ƒe nudzodzro vɔ̃wo yome woƒoa adegbe le woawo ŋutɔ\nɖokuiwo ŋu eye wokafua amewo alakpatɔe hena woawo ŋutɔ ƒe nyui.\nNuxɔxlɔ̃ na tenɔnɔ sesῖe\n17 Ke nɔvi lɔlɔ̃awo, miɖo ŋku nya siwo míaƒe Aƒetɔ Yesu Kristo ƒe apostolowo gblɔ\nda ɖi la dzi. 18 Wogblɔ na mi be, “Le ɣeyiɣi mamlâawo me la, fewuɖulawo lava,\name siwo adze woawo ŋutɔ ƒe dzodzro vɔ̃wo yome.” 19 Ame siawoe nye ame siwo\ndea mama mia dome, ame siwo dzea ŋutilã ƒe nukpɔkpɔwo yome eye Gbɔgbɔ la\nmele wo me o.\n20 Ke miawo ya la, nɔvi lɔlɔ̃awo, mitu mia ɖokuiwo ɖo le miaƒe xɔse kɔkɔetɔ\nkekeake me eye mido gbe ɖa le Gbɔgbɔ Kɔkɔe la me. 21 Mitsɔ mia ɖokuiwo de\nMawu ƒe lɔlɔ̃ la me esi miele míaƒe Aƒetɔ Yesu Kristo ƒe nublanuikpɔkpɔ lalam be\nwòakplɔ mi ayi agbe mavɔ la me.\n22 Mikpɔ nublanui na ame siwo le ɖi kem le wo ɖokuiwo me. 23 Miɖe ame\nbubuwo tso dzo me eye mixɔ na wo. Mikpɔ nublanui na wo kple vɔvɔ̃. Milé fu awu\nsi ƒo ɖi to ŋutilã ƒe ɖiƒoƒo me gɔ̃ hã.\n24 Azɔ, eya ame si tea ŋu léa mi ɖe asi be miagadze anyi o, be wòatsɔ mi aɖo eƒe\nŋutikɔkɔefiazikpui la ŋgɔ kpɔtsɔtsɔmanɔŋui le dzidzɔ gã me, lae mede mi asi na 25\nmíaƒe Mawu ɖeka hɔ̃ la, ame si nye míaƒe ɖela la, eya ko tɔe nye ŋutikɔkɔe,\nfianyenye, ŋusẽ kple dziɖuɖu to Yesu Kristo, míaƒe Aƒetɔ, me le dzidzimewo katã\nme, tso fifia yi ɖase ɖe mavɔ me! Amen.\n3 Jean →


GBE BUBU Albanian Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse German Hiligaynon Hungarian Indonesian Italian Japanese Kirghiz Korean Latvian Lithuanian Norwegian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Swedish Tagalog Ukrainian\n“Ame aɖeke menya afisi afɔkpadola le veve sem le o, negbe eya ŋutɔ ko.”—ROMA NUNYALA AÐEE GBLƆE.\nƔEKAƔIE nye zi mamlɛ si nèƒle afɔkpa? Alekee wosɔ wòe? Wona nèvo le wo mea? Ɣeyiɣi didi kae wòxɔ hafi nète ŋu tia wo? Alekee nudzrala alo amesi kpe ɖe ŋuwò nèdo wo kpɔ la tsɔ ɖe le eme na wòe? Afɔkpa ƒe atsyã koŋue na nèƒlea, eye menye alesi woasɔ wò tae oa? Alekee nèkpɔ woe vaseɖe fifia? Ðe wovea afɔ ƒe afi aɖe na wòa?\nAfɔkpa ƒeƒle mele bɔbɔe nenema gbegbe o. Eye esi asɔ ame nyuie kpɔkpɔ ate ŋu asesẽ ŋutɔ. Nukatae wòle nenema ɖo?\nEsi Asɔ Ame Nyuie Kpɔkpɔ\nGbã la wò afɔ kae lolo wu—ɖusifɔe loo alo miafɔ yea? Ðe nèsusu be wo katã sɔa? Gbugbɔ bu eŋu kpɔ! Nu bubu si hã ŋu wòle be woabu enye be dzidzemɔnu enee li na afɔkpa ƒe sɔsɔ na afɔ ɖesiaɖe: afɔkpaa ƒe ame sɔsɔ ne wonɔ anyi, eƒe ame sɔsɔ ne wotso ɖe tsitre nu, eƒe ame sɔsɔ ne wodoe le azɔli zɔm, kple dzoxɔxɔ si wonana ame ne dzoxɔxɔ li alo fafa li. Vovototo kawoe le wo dome?\nAgbalẽ si nye Professional Shoe Fitting gblɔ ku ɖe afɔkpa ƒe ame sɔsɔ le anyinɔƒe ŋu be: “Eyae nye esi sɔa ame le anyinɔƒe (esime eƒlela nɔ anyi).” Abe alesi nyagbɔgblɔ “ne esɔ ame le tsitrenu” fia ene la, wokpɔnɛ ne amea doe le tsitrenu. Tsitrenu nɔnɔ trɔa ame ƒe afɔ ƒe lolome kple nɔnɔme. Numekugbalẽ si ƒe nyawo míeyɔ va yi la gblɔ be: “Ne woagblɔe tututu la, afɔ la nyea ƒu kple ƒuxlɔ̃e siwo me gbɔdzɔ ne míele anyinɔƒe, gake ‘hesẽna’ enumake ne wotso ɖe tsitrenu, si wɔnɛ be afɔ ɖeka ma ƒe nɔnɔme trɔna.” Gake edzidzemɔnu eve bubuwo gali.\nAfɔkpa ƒe ame sɔsɔ ne wodoe le azɔli zɔm enye esime wodoe le nane wɔm—ne wole zɔzɔm, ne wole du ƒum, ne wole dzodzom, alo wole kame dem kplii. Esia “wɔnɛ be afɔa ƒe didime, nɔnɔme, kple lolome ƒe tɔtrɔ vovovoawo dzena.” Eƒe ame sɔsɔ ƒe mɔnu eneliae nye alesi wòasɔ afɔ na ame le ya me ƒe tɔtrɔ vovovo me siwo nye dzoxɔxɔ, fafa, kple ne tsi le ya me me. Nusiawo ate ŋu ana afɔ nalolo ɖe edzi alafa memama 5. Mewɔ nuku o be esia tae ame ƒe dzi dzea eme ne woɖe afɔkpa le ŋkekea ƒe nuwuwu ɖo, vevietɔ ne esi mesɔ ame o ye wodo! Eye zi geɖe la, alea wòdzɔnae.\nAlekee Wodzidzea Wò Afɔe?\nƑe gbogbo aɖewoe nye esia si Eric ƒlea afɔkpa si ƒe didime nye ewo kple afã alo 11, si ƒe kekeme nye vedomesitɔ. Le ɣeyiɣi siawo ke me la, eƒe agblɔfɔkui to kɔ eye fe yeye tona ɖe eƒe mia degblefetsua te. Eƒe afɔdɔdala ɖo aɖaŋu nɛ be wòana afɔkpadzidzela bibi aɖe nadzidze eƒe afɔwo. Ewɔ nuku na Eric esi wòva kpɔe dze sii be afɔkpa si mave afɔ na ye o si wòle be yeanɔ ƒeƒlem hafi ƒe didimee nye 12 kple afã, eƒe kekeme nanye A tɔ! “A” fia afɔ lɛtɔwo tɔ. Gake ɖe dzidzeme eve, siwo nye didime kple kekeme ɖeɖeko sɔ gbɔ be woana woakpɔ esi asɔ na amea? Alekee wòle be nàdzidze wò afɔwoe?\nDɔwɔnu nyanyɛ aɖe si wozãna le dukɔ aɖewo me tsɔ dzidzea afɔ ƒe nɔnɔme enye Brannock ƒe dzidzenu. (Kpɔ fotoa ɖa.) Woate ŋu azãe atsɔ anya dzidzeme etɔ̃: afɔ bliboa ƒe didime, tso afɔkpodzi va ɖo afɔbidɛawo ƒe kpeƒe, kple afɔbidɛawo ƒe kpeƒe ƒe kekeme. Nyateƒee, afɔ ɖesiaɖe kple eƒe nɔnɔme kple lolome. Susu nyui sia tae míedoa afɔkpawo kpɔna hafi ƒlea wo ɖo. Afisiae wòle be míakpɔ nyuie le. Ðe nèsɔ afɔkpa aɖe si dzɔ dzi na wò vevie kpɔa, eye kaka nàkpɔ ko wole afɔ vem na wòa? Afɔkpadzrala la gblɔ be: “Eme ava agblɔ. Wò afɔ ava sɔ eme.” Èƒlee eye le edodo ŋkeke alo kwasiɖa ʋɛ aɖewo megbe la eva le vewòm be yeƒlee. Eye kaka nàkpɔ koa wò afɔbidɛwo to kɔ, fe yeyewo to ɖe egɔme, alo degblefetsuawo to kɔ!\nÐe Nèle Kekem Ðe Esi Asɔ Afɔ na Wò Nyuie la Ŋua?\nÐe wòate ŋu akpɔ afɔkpa nyuitɔa? Agbalẽ si nye Professional Shoe Fitting ɖo eŋu kpuie be ao. Nukatae? “Etso kuxi gbogbo aɖewo siwo dzi manya ɖu bɔbɔe o gbɔ. . . . Ame aɖeke meli si ƒe afɔ eveawo ƒe lolome, kple eƒe nɔnɔme sɔ alo wɔa dɔ pɛpɛpɛ o.” Eyata ne afɔkpa aɖe sɔ na wò afɔ lolotɔ hã la, masɔ na evelia tututu o. “Esia mefia be mate ŋu akpɔ afɔkpa si asɔ na wò o, ke boŋ ɖeko wòle be míanɔ ŋudzɔ ɖe nya alo nukpɔsusu si nye afɔkpa ‘nyuitɔ’ la ŋu.”\nNe èdi be yeakpɔ afisi wò afɔwo miana wò le afɔkpa me la, ke lé ŋku ɖe wò afɔkpa xoxo aɖewo ŋu kpɔ. Lé ŋku ɖe nusi wotsɔ ɖo afɔkpa me ŋu. Eƒe afikae nèkpɔ be enyi wu? Zi geɖe la, àkpɔ dzesiawo le afɔkpodzia nɔƒe, afɔkpodzia megbe, kple afɔbidɛawo ƒe kpeƒe. Nukae esia fia? Esia fia be “afɔkpa ƒe akpa aɖewo mesɔ kple afɔa ƒe teƒe mawo o. Eƒe akpa aɖewo nyina vevie gake akpa bubuawo ya menyina kura o.”\nEle vevie be woawɔ afɔkpakadeƒea gɔ̃ hã be nàvo. Ðe nède dzesii be wowɔa afɔkpakadeƒewo ɖe atsyã vovovowo mea? Le bal tɔ tɔgbewo gome la, wohea afɔkpakadeƒe evea kpena le gɔmea womiana. Gake ne lã sɔ gbɔ le wò afɔ ŋu la ekema blucher tɔ tɔgbee asɔ na wò wu, elabena eƒe afɔkpakadeƒe evea mekpena o. (Kpɔ nɔnɔmetata ɖa.) Nukata numeɖeɖe sia le vevie ɖo? Numekugbalẽ ma gagblɔ be: “Zi geɖe la afɔkpodzi ƒe ame veve le afɔkpa me geɖe alo akpa gãtɔ tsoa alesi afɔkpa mia ame akpa le afɔta, si wɔnɛ be afɔkpodzia miana le afɔkpa ƒe megbe gbɔ.”\nKe Nyɔnuwo ƒe Afɔkpa Zɔ Kɔkɔwo Ya Ðe?\nAfɔkpa zɔ kɔkɔ siwo nyɔnuwo lɔ̃a dodo nana wosea veve le ŋutilã ƒe akpa vovovowo. Afɔkpa zɔ kɔkɔ dodo trɔa alesi wòle be ame nanɔ le tsitrenu eye wònana wobina yia ŋgɔgbe zi geɖe, si ganana be kloa glɔ̃na ɖe edzi wu be ametia nate ŋu adzɔ. Afɔkpa zɔ kɔkɔ dodo nana sobo liana, si wɔnɛ be wòdzena nyuie wu.\nEsia ta afɔkpa ƒe zɔe nye nyɔnuwo ƒe afɔkpa ƒe akpa vivietɔ kple nusi koŋ nana woƒe dzi dzea eme alo esi nana womevona o. Professional Shoe Fitting gblɔ be susu vevi etɔ̃ tae wodoa afɔkpa zɔ kɔkɔwo ɖo: ‘(1) “amedzidede,” le kpɔɖeŋu me be wòadzi ame ƒe kɔkɔme ɖe edzi, (2) hena atsyɔ̃ɖoɖo—esia nyea atsyã yeye si wogade afɔkpa ŋu, kple (3) enana dzedzeme nyona ɖe edzi—le kpɔɖeŋu me be wòana nyɔnu ƒe afɔ ƒe dzedzeme nanya kpɔ ɖe edzi.’\nEle be nyɔnuwo natsi dzi ɖe alesi gbegbe afɔkpaa ƒe zɔ xae ŋu, si fia afisi ametia ƒe kpekpe nɔna na afɔkpodzia. Ne ame ƒe kpekpeme va le afɔkpaa ƒe zɔa ŋgɔ alo va le emegbe la ate ŋu ahe afɔku vɛ. Nukatae wòle alea ɖo? Elabena ate ŋu ana afɔkpaa ƒe zɔa nagli eye woadze anyi vevie.\nNumedzodzro kpui sia na eme va kɔ ƒã be afɔkpa si sɔ kpɔkpɔ xɔa ɣeyiɣi vi aɖe kple ɖewohĩ ga geɖe wu, le esi afɔkpa nyui wɔwɔ bia ɣeyiɣi geɖe ta. Gake zi geɖe la afɔkpa si nèdona te ŋu wɔa akpa vevi aɖe le wò dzidzemekpɔkpɔ kple wò lãmesẽ me nɔnɔ gɔ̃ hã ŋu. Eyata megayɔ o. Di dzidzeme si asɔ. Xɔ dzigbɔɖi. Mègana atsyã siwo le tsia dzi alo woƒe dzedzeme naflu wò o.\n[Aɖaka si le axa 29]\nNu Vevi Siwo Ŋu Nàlé Ŋku Ðo Ne Èle Afɔkpa Ƒlem\nWilliam A. Rossi kple Ross Tennant ɖo aɖaŋu siwo gbɔna la le woƒe agbalẽ si nye Professional Shoe Fitting me.\n“Tameɖoɖo si tae wodzidzena afɔa menye be woakpɔ afɔkpa si asɔ pɛpɛpɛ na ame abe alesi wosusunɛ ene o.” Ke nukatae? Nusitae nye be nu vovovowo ate ŋu akpɔ ŋusẽ ɖe eƒe lolome dzi le kpɔɖeŋu me, abe afɔkpaa ƒe zɔ ƒe kɔkɔme, eƒe atsyã, aɖaŋu si wotsɔ wɔe, nusiwo wotsɔ wɔe, kple dɔwɔƒe si wɔe. Esia le alea egbea vevietɔ esi dukɔ geɖewo va le afɔkpa wɔm kple dzidzenu vovovowo ta.\nNe wole wò afɔ dzidzem la, he afɔwuia ƒe afɔnu do ɖe ŋgɔ be afɔbidɛawo nagaglɔ̃ ne woawɔ vodada le afɔa dzidze me o.\nAleke wòle be woadzidze wòe—ne èle anyinɔƒe loo alo le tsitrenu? “Afɔkpa ƒlela abui be anyinɔnɔ woadzidze ye enye mɔ bɔbɔetɔ.” Enana wowɔa vodada ne wole edzidzem. Eyata anyo be nànɔ tsitrenu hafi woadzidze wò afɔ. Ẽ, dzidze afɔ eveawo. Megatsɔe be miafɔ lae anye gãtɔ o. Dzidze evea siaa!\n“Afɔkpadzidze nye aɖaŋudɔ si aɖaŋudɔwɔla bibi siwo lɔ faa be yewosubɔ amewo la wɔna eye amesiawo wɔa dɔ kple fiasetɔ gbogbo aɖewo eye wonya vevienyenye si le afɔkpadzidze nyuie ŋu.”\n[Nuwo ƒe nɔnɔmewo siwo le axa 28]\nAfɔkpa ƒe akpa vovovowo\nBrannock ƒe dzidzenu\nAtsyã adre siawo dzie afɔkpa bubuwo wɔwɔ nɔ te ɖo\nAfɔkpakadeƒea ƒe atsyãwo\nƉoe Ɖe Amewo Ɖoe Ɖe Amewo Ðe Wò Afɔkpawo Sɔ Wò Nyuiea?\ng03 3/8 axa 28-30


Ale Si Nàwɔ Anɔ Te Ðe Tɔtrɔwo Nu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Yoruba Zulu\nTɔwò ƒe dɔa bia be miaƒe ƒomea naʋu ayi afi bubu.\nXɔwò vevitɔ ʋu yina teƒe didi aɖe.\nNɔviwo tsitsitɔ le srɔ̃ ɖe ge aʋu le aƒea me.\nAleke nàwɔ atrɔ ɖe nɔnɔme siawo ŋu?\nAti si tea ŋu trɔna ɖe afi si ya le ƒoƒom ɖo tae lae nɔa te. Abe ati ma ene la, wò hã àte ŋu asrɔ̃ ale si nànɔ te ɖe tɔtrɔ siwo ava si ŋu màte ŋu awɔ nu boo aɖeke le o la nu. Hafi míadzro ale si nàte ŋu atrɔ ɖe nɔnɔmeawo ŋu me la, na míade ŋugble tso nu ʋɛ aɖewo siwo wòle be nànya tso tɔtrɔwo ŋu la ŋu.\nTɔtrɔwo ava godoo. Biblia gblɔ nyateƒenya vevi aɖe tso amegbetɔwo ŋu be: “Azãgbe kple nuɖiɖeame li na wo katã.” (Nyagblɔla 9:11) Nya sia ava eme le wò hã gowòme godoo. Le nyateƒe me la, menye nuɖiɖeamewo katãe gblẽ o. Tɔtrɔ aɖe si dze abe menyo le gɔmedzedzea me o ene la ate ŋu ava ɖe vi. Ke hã le ame geɖe gome la, nu siwo wowɔ wòma wo koe nɔa bɔbɔe na wo, eya ta ne tɔtrɔ aɖe va eɖanye nyui alo vɔ̃ o, tɔtrɔ ɖe eŋu sesẽna na wo.\nMenɔa bɔbɔe na sɔhɛwo be woanɔ te ɖe tɔtrɔwo nu o. Nu ka tae? Sɔhɛ aɖe si ŋkɔe nye Alex * gblɔ be, “tɔtrɔ aɖewo le vavam le ametia ŋu xoxo. Eya ta ne tɔtrɔwo tso teƒe bubuwo gava la, tenɔnɔ ɖe wo nu menɔa bɔbɔe o.”\nSusu bubu aɖe hãe nye esi: Ne tɔtrɔwo va ame tsitsiwo ƒe agbe me la, ale si wonɔ te ɖe nɔnɔme aɖe si sɔ kple ema nu va yi la kpena ɖe wo ŋu. Gake le sɔhɛwo ya gome la, wometo nɔnɔme mawo tɔgbi me kpɔ boo o.\nÀte ŋu asrɔ̃ ale si nàtrɔ ɖe nɔnɔmeawo ŋu. Tenɔnɔ sesĩe kpena ɖe mía ŋu dzi meɖena le mía ƒo ne nya vɔ̃ aɖe dzɔ loo alo nɔnɔmeawo trɔ na mí o. Menye dzi koe ame si nɔa te sesĩe dona o, ke ekpɔa nu nyui aɖewo le tɔtrɔ si va eƒe agbe me hã ŋu. Sɔhɛ si nɔa te sesĩe la, manɔ bɔbɔe be wòatrɔ ɖe atike vɔ̃ɖi alo aha muame ŋu ne nɔnɔmeawo sesẽ nɛ o.\nLɔ̃ ɖe edzi be tɔtrɔwo ava. Ðikeke mele eme o be àdi be yeakpɔ ŋusẽ ɖe yeƒe agbe dzi bliboe, gake esia manya wɔ o. Xɔwòwo aʋu adzo alo woaɖe srɔ̃; nɔviwòwo atsi ahadzo le aƒe me; nɔnɔmeawo ate ŋu abia be miaƒe ƒomea naʋu eye esia awɔe be nàdzo le xɔwòwo kple nu bubu siwo wɔwɔ ma wò la gbɔ. Anyo be nàlɔ ɖe edzi be tɔtrɔwo ava godoo tsɔ wu be nànɔ dziɖeleameƒonuwo ŋu bum.—Biblia ƒe mɔfiame: Nyagblɔla 7:10.\nKpɔ ŋgɔ tẽe. Ne wò susu le ale si nuwo nɔ va yi ŋu la, ɖeko wòle abe ame si le du ƒum gale megbe kpɔm ene. Ɣeaɖewoɣi ŋkuɖoɖo ale si nuwo nɔ va yi dzi la ɖea vi, gake ele be nàkpɔ ŋgɔ tẽe le mɔa dzi. Esia nye nyateƒe ne tɔtrɔwo va le wò agbe me. Dze agbagba nàna wò susu nanɔ etsɔme ŋu. (Lododowo 4:25) Le kpɔɖeŋu me, taɖodzinu ka gbɔe nàdi be yeaɖo le ɣleti si gbɔna me alo le ɣleti ade siwo gbɔna me?\nWò susu nènɔ nu nyuiwo ŋu. Ðetugbui aɖe si ŋkɔe nye Laura gblɔ be: “Nɔnɔme si le asiwò ye akpe ɖe ŋuwò nànɔ te sesĩe. Kpɔ nu nyui aɖe le nɔnɔme si me nèle la ŋu.” Àte ŋu akpɔ nu ɖeka aɖe si nyo le nɔnɔme si me nège ɖo fifia la ŋua?—Biblia ƒe mɔfiame: Nyagblɔla 6:9.\nÐetugbui aɖe si ŋkɔe nye Victoria gblɔ be, le yeƒe ƒewuiwo me la, ye xɔlɔ̃ veviwo katã ʋu dzo. Egblɔ be: “Metsi akogo, eye nyemedi be nuwo natrɔ hafi o. Gake ne metrɔ kpɔ megbe la, ɣemaɣie mete tsitsi le susu me. Meva kpɔe be ne míele tsitsim la tɔtrɔwo ava. Ɣemaɣie mekpɔe be mate ŋu adze xɔlɔ̃ yeyewo hã.”—Biblia ƒe mɔfiame: Lododowo 27:10.\nNe wò susu le ale si nuwo nɔ va yi ŋu la, ɖeko wòle abe ame si le du ƒum gale megbe kpɔm ene\nKpe ɖe amewo ŋu. Biblia gblɔ be: “Miaganɔ miawo ŋutɔ miaƒe nyonyo ko dim o, ke miadi ame bubuwo hã ƒe nyonyo.” (Filipitɔwo 2:4) Kpekpe ɖe ame bubuwo ŋu woakpɔ ta na woƒe kuxiwo akpe ɖe ŋuwò nàkpɔ ta na tɔwòwo. Anna si xɔ ƒe 17 gblɔ be: “Esi menɔ tsitsim la, mekpɔe be eɖea vi nam ne mekpe ɖe ame aɖe si le nɔnɔme si tututu me tom mele alo esi sesẽ wu ema la ŋu!”\n^ mm. 11 Míetrɔ ŋkɔ aɖewo le nyati sia me.\n“Mègabia be, ‘Nu ka tae tsãŋkekewo nyo wu fifitɔwo?’” hã o.—Nyagblɔla 7:10.\n“Enyo be woakpɔ dzidzɔ ɖe nu si ame ƒe ŋku kpɔ ŋu wu be woanɔ nudzodzrowo yome.”—Nyagblɔla 6:9.\n“Aƒelika si tsɔ ame gbɔ la nyo wu ame nɔvi si le adzɔge ʋĩi.”—Lododowo 27:10.\n“Sɔhɛwo ate ŋu anɔ te sesĩe ne wode ŋugble le nɔnɔme si me tom wole la ŋu nyuie helɔ̃ ɖe edzi be tɔtrɔwo ava ame ƒe agbe me godoo. Ne ame lɔ̃ ɖe edzi kaba be nuwo megale abe tsã ene o la, akpe ɖe eŋu wòatrɔ ɖe eŋu. Nuwo va kana ɖe eme godoo.”\n“Ne kuxia nu va yi la, medzea agbagba be maɖe susu ɖa le eŋu kura. Eye mekpɔa ŋgɔ tẽe le agbe me. Tenɔnɔ sesĩe bia hã be makpɔ ŋgɔ tẽe tsɔ wu be manɔ megbe kpɔm.”\nNɔnɔme Si Le Asiwò Ye Ana Nàkpɔ Dzidzɔ!\nÐe nunya si tso Biblia me ate ŋu akpe ɖe ŋuwò nàkpɔ dzidzɔa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! No. 4 2016 | Ale Si Nàna Numame Nyuiwo Naɖe Vi Na Wò\nNo. 4 2016 | Ale Si Nàna Numame Nyuiwo Naɖe Vi Na Wò\nNYƆ! No. 4 2016 | Ale Si Nàna Numame Nyuiwo Naɖe Vi Na Wò


Eye wòva ve me le esia megbe ʋee la bena, eyi ɖato duawo kple kɔƒeawo me, hele mawufiaɖuƒe ŋu nyanyuie gblɔm fia; eye ame wuieveawo le eŋu kple nyɔnua ɖewo, amesiwo wòɖe tso gbɔgbɔ vɔ̃wo kple dɔlélewo me: Maria, si woyɔna be Magdalene, amesi me gbɔgbɔ vɔ̃ adre do go le kple Yohana, Kuza, si nye Herodes ƒe xɔnuvi la srɔ̃, kple Susana kple ame bubu geɖe, siwo tso woƒe nuwo subɔ wòe.\n Mi nyɔnuwo la, mibɔbɔ mia ɖokui na mia ŋutɔwo mia srɔ̃wo abe Aƒetɔ la ene; elabena ŋutsue nye ta na nyɔnu, abe alesi Kristo hã nye ta na hame la ene, eye eyae nye ŋutilã la ƒe xɔla. Gake la alesi hame la bɔbɔa eɖokui na Kristo la, nenema ke nyɔnuwo hã nawɔ na woawo ŋutɔ wo srɔ̃wo le nuwo katã me. Mi ŋutsuwo la, milɔ̃ mia ŋutɔwo mia srɔ̃wo, abe alesi Kristo hã lɔ̃ hame la, eye wòtso ye ŋutɔ ɖokui hena ɖe eta la ene, bene yeakɔ eŋu, esime wòklɔ eŋuti to tsilele me le nya la me megbe la, bene ye ŋuta natsɔe aɖo tsitre na eɖokui wòanye ŋutikɔkɔehame, si ŋuti ɖiƒoƒoa ɖeke alo ayilélea ɖeke alo nusiawo ƒe ɖeke naganɔ o, ke boŋ la, bene wòana kokoe, eye mokakaa ɖeke naganɔ eŋuti o; Nenema ke wòle na ŋutsuwo be, woalɔ̃ woa ŋutɔwo wo srɔ̃wo abe woa ŋutɔwo ƒe ŋutilãwo ene. Amesi lɔ̃a ye ŋutɔ srɔ̃ la, elɔ̃a eɖokui; elabena amea ɖeke melé fu ye ŋutɔ ƒe ŋutilã kpɔ o, ke boŋ enyinɛ, eye wòkpɔa edzi, abe alesi Aƒetɔ la wona na hame la ene; elabena eƒe ŋutilã ƒe ŋutinuwo míenye, fefe ŋutilã kple eƒe ƒuawo me mietso. „Eyata ŋutsu agblẽ fofoa kple dadaa ɖi, eye wòalé ɖe srɔ̃a ŋuti, eye wo kpakple eve la katã woanye ŋutilã ɖeka. Nya ɣaɣla sia lolo, ke nye la mele egblɔm le Kristo kple hame la ŋuti. Ke miawo hã mia dome ɖesiaɖe nalɔ̃ ye ŋutɔ srɔ̃anyɔnu nenema ke, abe ye ŋutɔ ɖokui ene; ke nyanu la nasi srɔ̃a ɖa.\n Eye wòva ve me le woƒe mɔzɔzɔ me bena, eyi ɖe kɔƒea ɖe me; eye nyɔnua ɖe, si ŋkɔ nye Marta la, xɔe ɖe eƒe me. Eye nɔvinyɔnu, si woyɔna be Maria la, le esi, eye eya bɔbɔ nɔ Aƒetɔ la ƒe afɔ nu, eye wòse eƒe nyawo. Ke Marta le sreɖi dzem le subɔsubɔ geɖe ŋuti, eye wòva tsi tre gblɔ bena: Aƒetɔ, de mètsɔ ɖeke le eme bena, nɔvinye gblẽ nye ɖeka ɖi na subɔsubɔ o mahã? Gblɔe nɛ azɔ, ne woakpe asi ɖe eŋu nam. Ke Aƒetɔ la xɔ edzi gblɔ nɛ bena: Marta, Marta, èle agbagba dzem, eye nèle fu ɖem na ɖokuiwò le nu geɖewo ŋuti, ke nu ɖeka koe le vevie; elabena Maria lia nyuia gome, si womele xɔxɔ ge le esi o.\neye amesia de asi nuƒoƒo me kple kalẽ le ƒuƒoƒe la. Ke esi Akwila kple Priskila woɖo toe la, wokplɔe va wo ɖokui gbɔ, eye woɖe Mawu ƒe ma gome fiae kɔte wu tsãtɔ.\n1 Korintotɔwo 14:33-35\n Elabena Mawu menye nyamanyamawɔwɔ ƒe Mawu o, ke ŋutifafa ƒe Mawu boŋ. Abe alesi wòle le ame kɔkɔewo ƒe hawo katã me ene la, miaƒe nyɔnuwo nazi ɖoɖoe le takpekpewo me, elabena womeɖe mɔ na wo bena, woaƒo nu o; ke woaɖo to boŋ, abe alesi se ta gblɔ ene. Ke ne wole didim be, yewoasrɔ̃ nane ta, mina woabia woawo ŋutɔ srɔ̃wo le aƒe me, elabena medze nyɔnuwo bena, woaƒo nu le takpekpe me o.\nNyɔnu la nasrɔ̃ nu le ɖoɖoezizi kple toɖoɖo katã me.\n Mi nyɔnuwo la, mibɔbɔ mia ɖokui na mia ŋutɔwo mia srɔ̃wo abe Aƒetɔ la ene; elabena ŋutsue nye ta na nyɔnu, abe alesi Kristo hã nye ta na hame la ene, eye eyae nye ŋutilã la ƒe xɔla. Gake la alesi hame la bɔbɔa eɖokui na Kristo la, nenema ke nyɔnuwo hã nawɔ na woawo ŋutɔ wo srɔ̃wo le nuwo katã me.\n bene woaxlɔ̃ nu ɖetugbiwo, ne woalɔ̃ wo srɔ̃wo kple wo viwo, woanye ɖokuidziɖulawo, ame dzadzɛwo, aƒe me dɔwɔlawo, dɔmenyotɔwo, eye woabɔbɔ wo ɖokui na woa ŋutɔ wo srɔ̃wo, bena woagagblɔ busunya ɖe mawunya la ŋuti o.\nMi nyɔnuwo la, mibɔbɔ mia ɖokui na mia ŋutɔwo mia srɔ̃wo abe Aƒetɔ la ene;\n Eye nyɔnu geɖewo le afima le nu kpɔm le adzɔge, amesiwo dze Yesu yome tso Galilea le esubɔm; amesiwo dome Maria, Magdalatɔ, kple Maria, si nye Yakobo kple Yosef dada, kple Zebedeo ƒe viwo dada wole.\nMiɖuɖɔ Andronika kple Yunia, siwo nye ƒonyemeawo kple hanyegatɔwo, amesiwo xɔ ŋkɔ le apostoloawo dome, amesiwo tre kristotɔnyenye nam la, nam ƒã.\nKe wò la gblɔ nusiwo dze nufiafia, si le blibo,\n Amekae akpɔ nyɔnu zazɛ̃? Eƒe asime sẽ wu adzagba tɔ. Srɔ̃a ɖoa dzi ɖe eŋu, eye nuwo kpɔkpɔ mavee o. Ewɔa nyuie nɛ, eye menye vɔ̃ o, le eƒe agbe me ŋkekewo katã me. Edia ɖetifu kple anazi, eye eƒe asiwo wɔa ɖɔ kple dzidzɔ. Ele abe esiʋu ene, eye wòhea nuɖuɖu tso didiƒe vɛ. Ne ŋu mekpɔ ke haɖe o la, efɔna, eye wònaa nuɖuɖu eƒemetɔwo kple eƒe dɔlanyɔnuwo tɔ gome wo. Ebua la me le agble ŋu, eye wòƒlenɛ ka; eƒe asi ƒe kutsetse wòtsɔna ɖea weingblee. Etsɔa ŋusẽ blaa ali dzii, eye wòdoa ŋusẽ eƒe alɔwo. Edzea sii be, yeƒe asitsatsa nyo; eƒe akaɖi metsina le zã mee. Edoa asi ɖa léa afi, si ŋu wodoa ɖetifu ɖo, eye eƒe asibiɖewo léa keke. Edoa eƒe asi ɖe hiãtɔwo, eye wòkea eƒe abɔ me na ame dahewo. Mevɔna ɖe eƒe aƒe nu le vuvɔ ta o, elabena wotsyɔ kuntru dzi na eƒe aƒemetɔwo. Elɔ̃a kuntruwo na eɖokui, aklala kple aɖahɛ nye eƒe avɔtata. Wonyaa srɔ̃a, ne eya kple anyigba dzi ame tsitsiwo wole ʋɔnuɖrɔ̃ƒe. Etɔa awutewui hedzrana, eye asitsalawo xɔa alidziblanuwo tsoa egbɔe. Ŋusẽ kple atsyɔ̃ nye eƒe ava, eye ŋkeke ɖia kokoe nɛ. Ekea eƒe nu kple nunya, eye nufiame fafɛwo le eƒe aɖe dzi. Eléa ŋku de nuwɔwɔwo ŋu le eƒe me, eye meɖua kuviabolo o. Viaŋutsuwo tsona heyranɛ; srɔ̃a kafunɛ be: „Nyɔnu zazɛ̃ geɖewo li; ke wòa èƒo wo katã ta!“ Nyonyo le alakpae, eye tugbedzedze la, yae; nyɔnu, si vɔ̃a Yehowa le, ele be, woakafui. Mitsɔ eƒe esi ƒe kutsetse nɛ, eye eƒe dɔwɔwɔwo akafui le dua me!\n Elabena womè Adam gbã, emegbe la Xawa? Eye womeble Adam o, ke nyɔnu lae woble, eye wòge ɖe vodada me.\n Mi nyɔnuwo la, mibɔbɔ mia ɖokui na mia srɔ̃wo, abe alesi wòdze le Aƒetɔ la me ene. Mi ŋutsuwo la, milɔ̃ mia srɔ̃wo, eye migawɔ dɔmevevi le wo ŋu o.\n Eye Mawu gblɔ be: Mine míawɔ ame ɖe míaƒe nɔnɔme, woaɖi mí, eye wòaɖu ƒumelãwo, dziƒoxe dzodzoewo, aƒemelãwo kple gbemelãwo katã kpakple lã, siwo katã tana le anyigba dzi la dzi! Eye Mawu wɔ ame ɖe ye ŋutɔ ƒe nɔnɔme, Mawu ƒe nɔnɔme nue wòwɔe ɖo; ŋutsu kple nyɔnu wòwɔ. Eye Mawu yra wo, eye Mawu gblɔ na wo bena: Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu ƒumelãwo kple dziƒoxe dzodzoewo kple lã, siwo katã zɔna le anyigba dzi la dzi!\n Nenema ke, mi nyɔnuwo la, mibɔbɔ mia dokui na mia ŋutɔwo mia srɔ̃wo, bena ne amea ɖewo meɖo to nya la o la, nyɔnuwo ƒe agbenɔnɔ nyaa ɖeke magblɔ la naɖe wo, esi wokpɔ miaƒe agbenɔnɔ dzadzɛ le vɔvɔ̃ me ɖa la, amesiwo ƒe lekewɔwɔ naganye gota gome lekewɔwɔ to ɖaƒoƒo kple sikadodo kple awudodo me o, ke boŋ wòanye dzime ƒe ame ɣaɣla le gbɔgbɔ fatu, si nɔa anyi kpoo la, ƒe nɔnɔme magblẽmagblẽ me, si xɔ asi sesẽ le Mawu ƒe ŋku me. Elabena nenema ke nyɔnu kɔkɔewo hã, amesiwo kpɔ mɔ na Mawu la, wɔ leke na wo ɖokui tsã, eye wobɔbɔ wo ɖokui na woa ŋutɔwo srɔ̃wo, abe alesi Sara ɖoa to Abraham, eye wòyɔnɛ be aƒetɔ la ene, amesi vinyɔnuviwo míezu azɔ, ne miewɔa nu nyui, eye míeyɔa ŋɔdzidodoa ɖeke o. Nenema ke, mi ŋutsuwo la, minɔ anyi kple nyɔnuwo le nunya me, esi wonye gbɔdzɔgbɔdzɔtɔwo wu la ŋuti, eye mitsɔ bubu na wo; elabena woawo hã wonye agbe ƒe amenuveve hadomenyilawo, bene míagaxe mɔ na miaƒe gbedodoɖawo o.\nNyɔnu zãzɛ enye fiakuku na srɔ̃a; ke nyɔnu ŋukpenanuwɔla enye ŋuɖui le eƒe ƒuwo me.\nMíeɖuɖɔ nɔvi, siwo le Laodikea la ƒã hekpe ɖe Nimfa kpakple hame, si le eƒe me la ŋu.\n Mele nu xlɔ̃m Ewodia, eye mele nu xlɔ̃m Sintixe, bena woƒe tamesusu nanɔ ɖeka le Aƒetɔ la me. Ẽ, mele kuku dem na wò hã, hanyedɔwɔla vevi, bena naxɔ na nyɔnu siawo; elabena wodze agbagba le nyanyuie la la hekpe ɖe mía kple Klemens kpakple hanyedɔwɔla susɔeawo, amesiwo, ŋkɔwo woŋlɔ ɖe agbegbalẽa me la ŋuti.


Ame Ðɔʋue Menyea | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bissau Guinean Creole Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Greenlandic Haitian Creole Hebrew Hiligaynon Hungarian Iban Icelandic Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Malay Malayalam Maltese Moore Myanmar Nepali Norwegian Ossetian Persian Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Thai Tsonga Turkish Ukrainian Umbundu Vietnamese Wolof Xhosa Zulu\nDzro ɖokuiwò me kpɔ!\nNu kae wòfia be ame naɖɔ ʋu?\nNu ka tae madi be manye ame ɖɔʋu?\nNu kae mawɔ be magaɖɔ ʋu wu?\nÐe menye ame si . . ɣesiaɣi, zi geɖe, ɣeaɖewoɣi alo kura o\ndzi woaka ɖo\nnɔa game dzi\ndoa vevie dɔ\nwɔa nu ɖe ɖoɖo nu\nkpena ɖe ame ŋu\ntsɔa ɖe le eme na ame\nNɔnɔme sia dometɔ ka mee nèɖe dzesi le wu?\nYi edzi nàlé eme ɖe asi goŋgoŋ.—Filipitɔwo 3:16.\nWo dometɔ ka ŋue wòle be nàtrɔ asi le wu?\nNya siwo gbɔna la akpe ɖe ŋuwò nànya ale si nàtrɔ asi le eŋu.\nAme siwo ɖɔ ʋu la tsɔa agbanɔamedzi si le wo dzi le ƒomea me, suku kple nutoa me. Wodea dzesii be yewoƒe nuwɔna me tsonuwo adze ŋgɔ yewo ŋutɔ. Eya ta ne wodze agɔ la, wolɔ̃na ɖe edzi heɖea kuku eye wodzea agbagba ɖɔa nɔnɔmea ɖo.\nBiblia gblɔ be: “Ame sia ame atsɔ ye ŋutɔ ƒe agbanɔamedzi.”—Galatiatɔwo 6:5.\nSɔhɛ si ɖɔ ʋu la zãna ŋutete siwo le esi la nyuie eye wotea ŋu dea bubu deto eŋu, bunɛ ame tsitsi eye wonanɛ ablɔɖe kple mɔnukpɔkpɔwo.\nBiblia gblɔ be: “Kpɔ ame si zã le eƒe dɔwɔwɔ me la ɖa, fiawoe wòasubɔ.”—Lododowo 22:29.\nZi geɖe la, ame ɖɔʋuwo tea ŋu nyoa dɔme na ame eye xɔlɔ̃kadodo nyui tea ŋu nɔa woawo kple ame bubuwo dome.\nBiblia gblɔ be: “Minɔ nu nam amewo, eye amewo ana nu mi.”—Luka 6:38.\nAme si ɖɔ ʋu la tea ŋu ɖoa eƒe taɖodzinuwo gbɔ eye wòkpɔa ŋudzedze ɖe eƒe agbagbadzedzewo ŋu, eye esia nana kaka ɖe ame ɖokui dzi si da sɔ sua esi.\nBiblia gblɔ be: “Ame sia ame nado nu si ye ŋutɔ ƒe dɔwɔwɔ nye la kpɔ, ekema akpɔ susu si ta wòatso aseye le eya ŋutɔ ɖokui ɖeɖe ŋu.”—Galatiatɔwo 6:4.\nBe nàɖo nya ma ŋu la, de dzesi nya siwo gbɔna. Wo dometɔ kae ɖɔ ale si nèsena le ɖokuiwò me?\n“Evena ŋutɔ be woawɔ nu ɖe ame ŋu abe ɖevi si mate ŋu anɔ gbɔdome gaƒoƒo ɖeka pɛ hã o, negbe ɖe wòbia mɔ le Dada kple Papa gbɔ ko hafi!”—Kerri.\n“Dzinyelawo ɖea mɔ nam mía kple xɔ̃nyewo míeyina ɖaɖia tsa faa.”—Richard.\n“Ne mekpɔ nu si ɖevi siwo nye hanyetiwo te ŋu wɔ la, megblɔna na ɖokuinye be: ‘Ei! Nu ka tae dzinyelawo maɖe mɔ na nye hã mawɔ nu ma o?’”—Anne.\n“Zi geɖe la, dzinyelawo ɖea mɔ nam mewɔa nu sia nu si medi. Medaa akpe na wo be wona ablɔɖem.”—Marina.\nNya vevitɔ: Wonaa ablɔɖe geɖe sɔhɛ aɖewo wu bubuawo. Nu kae gbɔe wòtso?\nNyateƒe matrɔmatrɔ: Ablɔɖe si sinu wona wò la nɔ te ɖe ale si gbegbe nèna woka ɖe dziwòe dzi.\nLe kpɔɖeŋu me, bu nya si sɔhɛ siwo míeyɔ va yi la dometɔ eve gblɔ ŋu kpɔ.\nRichard: “Ɣeaɖeɣi va yi la, dzinyelawo meka ɖe edzi be ne yewonam ablɔɖea mawɔ eŋudɔ nyuie o. Gake wova ka ɖe dzinye elabena mewɔ ablɔɖe si wonam la ŋu dɔ nyuie. Nyemeblea wo be meyina ɖe teƒe aɖe evɔ wònye teƒe bubu yim mele o alo ɣla ame siwo mía kpli wo míele yiyim la ɖe wo o. Nya lae nye be zi geɖe la, megblɔa nu si meɖo be mawɔ la na wò hafi woabiam gɔ̃ hã.”\nMarina: “Zi eve koe meda alakpa na dzinyelawo kpɔ le nye agbe me, eye wòlém zi eve siawo katã. Tso ekema dzi la, meɖia anukware na dzinyelawo. Le kpɔɖeŋu me, megblɔa nya siwo katã ku ɖe nu si wɔm mele la ŋu na wo eye ne medo yi gbɔ me la, meyɔa wo nana wonyana. Fifia, woka ɖe dzinye wu.”\nNu kae nètsɔ ɖo nɔƒe vevitɔ—dɔdeasiwo loo alo modzakaɖeɖe?\nÀdi be woawɔ nu ɖe ye ŋu abe Richard kple Marina enea? Ke tsɔ nya siwo gbɔna la dzro ɖokuiwò me:\nALE SI NÈNƆA AGBEE LE AƑE ME\nÐe nèwɔna wò aƒemedɔwo ale si dzea?\nÐe nèwɔna ɖe game si woɖo na wo be nànɔ gbɔgbɔm va aƒe me la dzia?\nÐe nèdea bubu nɔviwòwo kple dziwòlawo ŋua?\nÐe nuwɔna siawo dometɔ aɖe nye kuxi na wò si ŋu nàdi be yeatrɔ asi lea?\nBiblia gblɔ be: ‘Ðo to dziwòlawo.’—Efesotɔwo 6:1.\nÈwua wò sukudɔdeasiwo nu ɖe game dzia?\nÈle vevie dom nu be wò sukudodokpɔwo nanyo ɖe edzia?\nÐe nusɔsrɔ̃ ƒe ɖoɖowɔɖi nyui le asiwòa?\nBiblia gblɔ be: “Nunya doa vɔvɔli.” (Nyagblɔla 7:12) Agbalẽsɔsrɔ̃ nyuie ana nunya nasu asiwò.\nALE SI AMEWO NYA WÒE\nÈɖia anukware na dziwòlawo kple ame bubuwoa?\nÈɖɔa ŋu ɖo le gazazã mea?\nÐe wonya wò be ènye ame si dzi woate ŋu aka ɖoa?\nBiblia gblɔ be: ‘Do amenyenye yeye.’ (Efesotɔwo 4:24) Àte ŋu ana wò nɔnɔme naganyo ɖe dzi wu, eye ŋkɔ nyui nanɔ ŋuwò wu ale si wòle fifia.\nAɖaŋuɖoɖo: De dzesi wò nɔnɔme si ŋu wòahiã be nàtrɔ asi le be wòaganyo ɖe edzi wu. Ðo dze tso eŋu na ame siwo ɖea nɔnɔme sia fiana geɖe wu be woaɖo aɖaŋu na wò. Ŋlɔ mɔ ŋutɔŋutɔ siwo dzi nàto atrɔ asi le nɔnɔme ma ŋu, eye nànɔ ŋku lém ɖe ale si nèle asi trɔm le eŋu hena ɣleti ɖeka. Nɔ dzidzedze siwo kpɔm nèle kple afi siwo le sesẽm na wò la ŋlɔm ɖi. De dzesi dzidzedze siwo nèkpɔ le ɣletia ƒe nuwuwu.\n“Afi si dzilawo naa ablɔɖe se ɖo la nɔa te ɖe ale si gbegbe wo via ɖee fia be woate ŋu aka ɖe ye dzi la dzi. Wɔ ablɔɖe si wona wò la ŋu dɔ nyuie, esia awɔe be woagana bubuwo wò kpee.”—Tyler.\n“Ðe dziwòlawo hã le ablɔɖenana ame srɔ̃m. Eya ta ne womena ablɔɖe wò ale si nèdi o la, se nu gɔme na wo.”—Aislyn.\nNe èsrɔ̃ kpɔɖeŋu nyui si ame aɖe ɖo la, ate ŋu akpe ɖe ŋuwò nàƒo asa na kuxiwo, aɖo wò taɖodzinuwo gbɔ eye nàkpɔ dzidzedze le agbe me. Gake ame ka ƒe kpɔɖeŋue wòle be nàsrɔ̃?\nƉoe Ɖe Amewo Ɖoe Ɖe Amewo Ame Ðɔʋue Menyea?